
HJEMSTAVNEN 



J~\er laa en lille Dreng og legede i Gruset. Foran 
f J ham gyngede de tørre Blade i Elmehækken, bag 
ham stod Vinduerne aabne ind til alt det tryggeste 
paa Jorden, og over ham og omkring ham laa Som- 
mersol og Fred og Stilhed. 

Han laa i Gruset og legede. Men for ham var 
det ikke Grus. Der var Sten, og der var Pinde, og 
der var store Ødemarker, hvor der endnu levede vilde 
Heste. Pindene var de Mænd, der drog ud og fangede 
Stenene ind, red dem til og fik Jorden opdyrket, for 
saa igen at underlægge sig nye Ødemarker, 

Som med Sten og Grus, saadan med andre Ting. 

Hans lille Verden var uden Grænser. Det var 
morsomt at køre ned ad Havens Bakker med et Køre- 
tøj; men langt mere oplevede man ved at lade det 
være en Hundeslæde over Indlandsisen eller et 
Steppekøretøj forfulgt af Ulve. 

Senere blev det endnu mere spændende at være 
en af dem, der holdt sit Indtog i Landsdelen, den- 
gang Heltene blev begravet i en af de store Stendys- 
ser paa Bakketoppene. Han oplevede efterhaanden 
Oldtid og Middelalder, senere Nutiden. Legen i Gru- 
set laa forud for det altsammen. Der kom Udlængsel 
og Videlyst. Han mødte Nutiden, han lærte Livet at 
kende derude. Han saa Træer falde for Stormen, og 
han saa Vildvinens Blade, de, der saa ofte havde 
smykket Bordet ved Fester hjemme, skylles i Rende- 
stenen af Efteraarets Byger. 

Hvorfor alt dette? Var det hele mere værd end 
Gruset bag Elmehækken, Græsplænerne, Springvan- 
det, Grøfterne i Engen, hvor hele Jordbunden gyn- 
gede, naar han hjalp Vogterdrengen, og de løb efter 
Køerne? 

Hvorfor stadig frem og aldrig tilbage? 

Da blev det efterhaanden til en Helligdom hos 
ham. Bag om Oldtid og Middelalder og Nutid gik 
en Sti, der førte lige tilbage til Elmehækken og En- 
gen, til Kirkeklokkernes dybe Klang over den lille 
Landsbys Søndagsfred, til de Mennesker, han havde 
set kun med Barnets Øjne. Var der mange Aars 
Vækst mellem Kvisten og Roden, saa kendte han en 
Smutvej derimellem, og han forstod, at det er det i 
Jorden, der bærer, selv om andre ikke ser Roden. 

* 

Hjemstavnen kan man ikke løbe bort fra, hvis 
det ikke sker saa tidligt, at man kan rykke Roden 
op og plante den i anden Jord. Hjemstavnsfølelsen 
er som en ganske privat lille Sti, hvor man kommer 



bag om alt det, man staar i. Og naar den tilbage til 
Barndomsdagene, gaar Stien opad, fordi man den- 
gang var saa uhildet og uafhængig, i Virkeligheden 
hævet højt over det Kaos af Forestillinger og Erfa- 
ringer, af Viden og Uvidenhed, man sidder fast i. 
Det er saa lidt, vi oplever af nyt. En Dag kom jeg 
kørende med et Tog, der før en Station standsede 
ude paa Linien i Udkanten af en Skov. Det var Mor- 
gen, og jeg havde rejst hele Natten. Da jeg stak Ho- 
vedet ud ad Vinduet, mærkede jeg i denne Foraars- 
morgen i straalende Sol en stærk Betagelse. Lige 
foran mig stod og viftede i Morgenbrisen et knapt 
udsprunget Birketræ, der var som selve Foraarets 
Aabenbarelse. I samme Øjeblik slog det mig: Ja, saa- 
dan, netop saadan har jeg engang hjemme som Barn 
fornemmet Foraaret. Saadan oplever jeg det, saa rigt 
kan det strømme imod mig, fordi det nærmer sig den 
første Gang, jeg mødte det. 

Hjemstavnsfølelsen er ikke blot en Kærlighed til 
en Egn og dens Minder. Den er ogsaa Bevidstheden 
om, at der har jeg haft de Oplevelser og modtaget 
de Indtryk, hvortil saa uendelig mange senere mau 
føres hen, idet de i Virkeligheden kun er Gentagelser. 
* 

Hjemstavnsfølelsen er traadt stærkere frem i de 
paa mange Maader vanskelige Tider, vi gennemlever. 
Efter en hektisk Trang til noget nyt, til Afveksling, 
Adspredelse og Tempo, har der meldt sig en Trang 
til at gribQ e/fer noget, der ikke i Morgen er ander- 
ledes end i Dag, en rød Traad igennem det daglige 
Virke. Naar man til Tider synes, at alt fremefter 
ligger i et taaget Kaos, gør det godt at lade Tankerne 
hvile lidt og hente Styrke fra det, der ligger bag, 
fra Forfædres Kampe og Sejre og fra det, der ikke 
forandrer sig. »Som dybest Brønd gi'r altid klarest 
Vand, og lifligst Drik fra dunkle Væld udrinder, saa 
styrkes Slægtens Marv hos Barn og Mand ved Fol- 
kets Arv af dybe, stærke Minder. Din egen Dag er 
kort, men Slægtens lang; læg Øret ydmygt til dens 
Rod forneden ...«. 

* 

Der var engang noget, der hed Mørkningstimen. 
Den svandt efterhaanden, da man vænnede sig til at 
trykke paa Knapperne — en Knap gav Lys, en an- 
den gav Radioen Liv. Der blev ikke mere Tid til 
Mørkningstimerne. Og noget gik tabt derved. Hvor 
mange Gange er der ikke i Mørkningstimen blevet 
fortalt af de ældre paa Gaarden eller i Huset om den 

Gang, da de var smaa, og da de var unge, og om den 
Tid, de kun kendte ha andres Fortællen. Hjemstavns- 
minderne traadte frem og blev levende, de voksede 
og gik i Arv til nye Slægter. De var Traade, der knyt- 
tedes i de stille Timer ved Strikketøjet, før man 
endnu nænnede at tænde Lys. Mangen en ^Billed- 
bog« er blevet til i de stille Mørkningstimer, naar 
Mor fortalte, og man fik en Rigdom ved at kunne 
leve med i de Glæder og Sorger, der laa forud fol- 
ens egen Tid. Der voksede Hjemstavnsfølelse frem 
i disse Mørkningstimer. 

* 

Faa Steder i Danmark er der saa megen Grund 
til at kaste Blikket tilbage med Stolthed som i Ods- 
herred. Saa tidligt som Danmark overhovedet har 
været befolket, har Mennesket fundet Vej til Ods- 
herred. 

Og hvilket rigt Liv er der ikke levet i Odsher- 
red i den Tid. vi selv ved lidt Besked om. Med den 
naturlige Afgrænsning, Landsdelen har, er der og- 
saa over den kulturelle Udvikling et Særpræg. Den 
vaagne og livligt interesserede Befolkning føjede til 
de rige Minder fra Fortiden et virksomt Initiativ og 
den videre Horizont, der ikke mindst bredte sig fra 
Vallekildes Højskolebænke. 

* 

Hjemstavnsfølelsen er ofte blevet skildret af vore 
Digtere. Den kan gælde et Land, en Egn eller et 
Hjem. Det er mere end blot det at holde af et Sted. 

Hjemstavnsfølelsen er ofte blevet skildret af 
vore Digtere. Den kan gælde et Land, en Egn eller 



et Hjem. Det er mere end blot det at holde af et 
Sted. Hjemstavnsfølelsen gælder baade Drengen i 
Gruset og Birketræet i det første Foraar, det er Far 
og Mor, og det er Kirkeklokkernes gode Klang ud 
over den søndagsstille By og ud over de gamle Sten- 
gærder, der skiller Mark fra Mark. 

Jeppe Aakjær fortæller om Hjemstavnsfølelse, 
da han staar med den døde Lærke, han fandt i den 
nyfaldne Sne: 

»Hvorfor kom du den lange Vej 
hid fra blidere Landes Maj, 
drog fra Palmer og Sol og Frø 
for bag en iset Sten at dø? 

Længtes du saa fra Sydens Strand 
op mod det barske danske Land, 
banked saa heftigt dit spinkle Bryst 
efter at skue din Barndoms Kyst 

Pinjens Ynde og Palmens Pragt 
har mod Minder slet ingen Magt. 
Lærkelængsler mod Kløverland 
skæbnebinder os. Fugl som Mand.« 

Ja, Minderne skæbnebinder os. Vi finder Vejen 
bag om alt det, vi siden oplevede, bag om Oldtid og 
Middelalder og hele den travle Nutid, finder Hjem- 
stavnen, den Plet, hvis Billede følger os. den Plet, 
der i Tankerne bestandig ejer den Tryghed, der var 
i Gruset mellem Hus og Elmehæk. Og »hvad var vel 
i Verden vort fattige Liv med al dets fortærende 
Tant, hvis ikke en Plet med lidt Jord og lidt Siv 
vort Hjerte i Skælvinger bandt«. 

Tage Christiansen 



Den nye 
Indvandring 



Da de første Mennesker drog 
ind i Odsherred, bosatte de 
sig langs dets Kyster, medens 
det indre langt ned i Tiden var 
opfyldt af Skov. I Løbet af de 
sidste 10 — 20 Aar har en ny Ind- 
vandring fundet Sted. Igen en- 
gang er Mennesker draget ind i Odsherred og har bosat sig 
langs dets dejlige Kyster. Hus ved Hus har rejst sig, snart 
af Træ og snart af Sten, alle Størrelser, alle Former, men 
altid saa nær som muligt ved det blaa og dragende Hav. Og 
uden om Sommerhusene vokser nu op Fyr og Gran og Gyvel 
og alle de dejlige Blomster, der selv finder Vej i det tørre 
Sand, men som synes endnu smukkere end dem, der bliver 




Odsherred 



saaet i gravede Havebede. Vin- 
den fra Nordvest kan være haard 
ved det, der gror, og langsomt 
kan det gaa. Men hvad gør det, 
naar blot Solen smiler gennem 
den friske Saltvandsluft og i 
kaade Lykkespring glimter i 
Bølgernes ørkesløse Flugt mod Land. Odsherreds Kyst har 
skiftet Karakter. Borte fra den travle Verden lever man 
sig i lykkelige Sommermaaneder sammen med den frie 
Blæst, den hvide Klit, den stride Marehalm, der tegner sine 
Cirkler i det bløde Sand, — og med det altid urolige, altid 
nye og overraskende, det altid saa dragende Hav. 



4 

"En Vakancetur i 1888 
fra Qrevinge til Odden 



91/ SLsta 
G Kristiansen 



Pastor Nielsen i Overby var død, og Odsherreds 
Præster skulde skiftes til at prædike og have Uge 
der ude i Vakancetiden. I December 1888 kom Tu- 
ren til min Fader, Pastor Iiich. Petersen i Grevinge. 
Vi havde ikke boet ret længe i Odsherred, saa da 
Fader Dagen før Turen henkastede, om jeg vilde med 
derud i Stedet 
for Moder, der 
helst blev hjem- 
me, blev jeg me- 
get henrykt ved 
Tanken om at 
komme ud paa 
en saadan Opda- 
gelsesrejse. Jeg' 
kendte kun Od- 
den som en 
Streg paa Land- 
kortet og vidste, 
at »hist i Noid 
gaar Odden ud 
mellem høje Bøl- 
ger«. 

Da vi ik- 
ke anede, hvor 
lang Tid Turen 
vilde tage med 
vor egen Vogn, 
Forpagterens 

Heste og ham selv til Kusk, stod vi for en Sik- 
kerheds Skyld op før Klokken 5. T Mulm og 
Mørke og med Lys i Haanden fo'r vi omkring 
i de kolde Stuer og trak frem af Garderoben i 
Gangen alt, hvad vi havde af varmt Rejsetøj. Fader 
havde en god Pels, men Moder nøjedes som de fleste 
Kvinder med en Kørekappe, der afløste hendes Sjal. 
Kappen var alt for stor til mig, og fiks var den ab- 
solut ikke, men den var varm — og saa var den lavet 
af vore egne Faar i Vendsyssel, hvor den da ogsaa 
var syet med sit landlig-troskyldige Snit. Dens ene- 
ste Pryd var et højrødt Uldfoer, og takket være dette 
kom den paa sine gamle Dage til Hæder og Værdig- 
hed, naar den med Vrangen udad gjorde Lykke ved 
Ordsprogslege eller laantes ud til Dilettantforestillin- 
ger; saa kunde den ligefrem se kongelig ud. 

Næppe synlige for lutter Tøj tog vi Afsked med 



Moder, der oprigtigt ønskede, hun havde os vel hjem- 
me igen — og saa rullede vi ned over Præstegaar- 
dens ujævne Stenbro, ud gennem Porten, langs med 
Møddingen udenfor og slap da i Mørket vel over Ud- 
kørselen, hvor Vejen var lige oplagt til at vælte paa 
med sin Knold til højre og sit Hæld til venstre. Lang- 
somt begyndte 
vi Turen og ske- 
lede hyppigt ef- 
ter Grøften, men 
Kusken var sik- 
ker, og det gik 
jævnt fremad; 
vi naaede Vig 
og kom snart ef- 
ter til Nykro, 
hvor Hestene 
skulde hvile og 
have et Foder 
af Muleposerne. 
EngammelMand 
med en Lygte 
kom ud og fo'r 
frem og tilbage, 
indtil det ende- 
lig lykkedes ham 
at faa os ind i 
Rejseladcn. Med 
endnu større Be- 
hvor Porten var 
Det var koldt at 




Grevinge Fræstegaard. 



svær fik han os ud den anden Vej, 
dækket af Hø, Halm og Sække, 
holde stille, men nu rumlede vi videre ad den ganske 
gode Vej, indtil vi snart drejede bort fra Landevejen 
og med ét saa foran os en uhyggelig Bakke i Ting- 
hulerne; stejl og stenet snoede Vejen sig neden for 
Bakken i Sand med dybe Hjulspor. Fader var parat 
til at staa af, hvis det kunde hjælpe, men det mente 
Kusken nu ikke. Jeg satte uvilkaarligt Fødderne 
haardt mod Vognbunden for ligesom at holde igen, 
da de vinterkaade Heste satte Farten op paa det sid- 
ste Stykke. 

Snart saa vi Højby ligge foran os; en majestæ- 
tisk rød Kirke knejsede mellem høje gamle Træer og 
stod, som om den fra sit høje Stade vaagede over 
hele den slumrende By. Men inden vi naaede dens 
Nærhed, skulde vi atter gennem en Skærsild — en 

meget stejl og sandet Bakke med Huller i Vejen. 
Hestene gik stramt sidelængs — Fader løsnede lidt 
ved Forlæderet — men inden vi ret vidste af det, 
var det hele overstaaet, og vi kørte gennem den lange 
tæt sammenbyggede og straatækte By. Da vi straks 
efter kom til den urimelig høje Sekshøj Bakke, var 
jeg da ganske klar over, at Odsherred maatte være 
et Bjergland. Oppe paa Toppen af Bakken var et 
Gravkammer, saa man kom til at tænke paa de gamle 
Nordboeres Kraft og Troskyld, Jagt og Fiskeri og alt 
det, de maaske havde efterladt i alle disse Bakker 
og Høje. 

Den næste lille By hed Stenstrup. Stenstrup, 
hvor kendte jeg det Navn fra? Aa, jo, Fader havde 
faaet Brev herfra fra én, der hed Stine Pedersen — 
om at holde Foredrag. Vi kørte lige forbi et rødt 
Forsamlingshus af Træ, det var saa dér, man holdt 
Møder. Fader vidste, at dette Forsamlingshus var 
det første i Odsherred, og at det kun var bygget, 
til hvad der var godt og rent. 

Den Gang anede jeg ikke, at jeg i dette Hus 
skulde opleve mange gode Timer, høre udmærkede 
Taler af Landets bedste Mænd ved Møder med fulde 
Bænke, Sang, der lød viden om, glade og venlige An- 
sigter, velmente Haandtryk og stor Gæstfrihed i 
Gaardene omkring Forsamlingshuset. Jo, det Hus 
stod, som det skulde. 

Men se nu dér — atter en Bakke slyngende sig 
op over Aasen, et brat Dyb til den ene Side, men op 
ad Bakken Slaaen og Roser, der selv ved Vintertide 
havde deres Skønhed. Nu saa vi Havet med dets 
pragtfulde Skumsprøjt et Stykke neden for Bakken 
til venstre, og snart kørte vi gennem den stille Lumbs- 
aas, der tegnede sig tydeligt i Morgendisen. Et 
Stykke videre frem — hvad saa vi da ikke: Odden 
slynget ud mellem to Have, saa pragtfuldt og ejen- 
dommeligt, at vi glemte al Frygt, da vi kørte ned ad 
den lange Ebbeløkke Bakke, der saa ud, som den 
endte ude i Havet, men dog i sidste Øjeblik viste .en 
Vej langs Vandet. Hvilke Skrænter ved Ebbeløkke! 
Og hvilken Strandbred med store og smaa Sten, 
grønne Bølger og Skumtoppe, der bruste over blaa 
og mørkegraa Striber derude. Det plaskede og smaa- 
skvulpede langs Stranden, en enkelt Søfugl stod paa 
ét Ben og frøs — og Nordenvinden fo'r rundt i mine 
vide Kappeærmer. 

Men sikke dog en Vej vi nu var kommen ind 
paa — en Markvej maaske, der var kun eet Hjul- 
spor og slet ikke Plads til at møde en Vogn, saa 
maatte man da ind paa Marken, og heldigvis var der 
ingen Grøfter; vi havde nu da ikke mødt et Menne- 
ske paa Vejen mellem Grevinge og Odden, og vi kunde 
roligt mase os frem gennem alle de større eller min- 



dre Sten, som Hestene havde stort Besvær med. Men 
som vi oplevede det i Vendsyssel, var det nu alligevel 
ikke, der sad man fast i Ler og dybe Huller, saa det 
hændte, at Skaglerne sprang, naar Fader kørte til 
Kirke. Hvor blev vi Børn forbavsede, da der en Dag 
kom en stor Pakke fra en Skomager i Randers med 
5 Par lange Støvler til Fader, Moder og de tre ældste 
af os Børn; Fader var klar over, at alt andet var 
umuligt, Træskoene blev siddende i Leret, og Skoene 
gled rundt, som de vilde. 

Nu var vi kørt et Stykke ind i Landet, hørte ikke 
Bølgeskvulpet mere, men forude skimtede vi nu en 
lille lyserød Kirke omgivet af bladløse Træer — og 
se, netop nu faldt Morgensolen paa den, saa den lyste 
op i Landskabet og saa skøn og idyllisk ud. Præste- 
gaardshaven var Begyndelsen til Overby, saa drejede 
vi brat forbi en Mødding ind i Præstegaarden, hvis 
Udhuse saa noget forfaldne ud, medens Stuehuset 
havde et Hyggelighedens Præg over sig. 

Vi blev modtagne af en gammel færøsk Pige — 
og det passede jo helt godt i disse nordlige Egne. Det 
viste sig, at vi var kommen en hel Time for tidligt 
til Gudstjenesten Kl. 10; men da Klokken omsider 
ringede sammen, gik vi med Fru Nielsen til Kirke 
ad en Sti bag om Byen — og godt var det, at ingen 
af os blev hængende i det slemme Lerælto, men slap 
vel ind i den lille, noget beskedne Kirke uden Kak- 
kelovn eller anden Ekstravagance. 

Jeg var meget forfrossen efter Køreturen, mine 
Fødder var som Is, og jeg undrede mig over, at Folk 
sad saa roligt og andægtigt uden mindste Tænder- 
klapren ; de havde vel ogsaa gaaet en Tur først, men 
— hvem kan sige sig fri for at lade Tanken flyve 
lidt omkring selv midt under en Prædiken : Jeg min- 
dedes en Dag, da der kom en Uldjyde og tilbød mig 
en dejlig varm Uldklokke, men da jeg sagde, at jeg 
ikke vilde have den, udbrød han meget krænket : »Da 
sæller a Masser af Klokker ude paa Odden !« Ja, det var 
let at forstaa — hvem der nu havde haft en af dem ! 

Da man havde sunget Slutningssalmen, læste en 
af Lærerne i Kordøren; saa gik man stille og højtide- 
ligt ud af det hvide Kirkerum. 

Paa Kirkegaarden stilede vi straks hen imod det 
høje Mindesmærke paa Willemoes' Grav med kriger- 
ske Kanonkugler og fredeligt blomstrende Roser. 
Grundtvigs Indskrift var naturligvis nok meget 
smuk, men nu havde jeg i saa mange Aar forbundet 
Willemoes med: Kommer hid, I Piger smaa — og 
den bolde Ungersvend, som var alle favre Pigers Ven, 
var rigtignok ogsaa min Ven og Helt. Han hørte til 
i den Sang. Aldrig havde jeg dog drømt om, at jeg 
skulde se hans Grav — og jeg kunde ikke dy mig 
for at plukke en lille Rosenknop som et Minde. 

For den rare Fru Nielsen var Livet nu forbi her- 
ude. Præstegaarden var for hende kun kolde, tomme 
Rum. Lidt trykkede kørte vi hen paa Eftermiddagen 
hjemefter, og da vi kom i Nærheden af Højby, syn- 
tes Fader, vi skulde benytte den sjældne Lejlighed 
til at besøge Pastor Frenehens dér. I Mørkningen 
trillede vi saa ind ad en gammel Port — hen over en 
mægtig, grøn Gaardsplads med større Sten hist og 
her, og saa holdt vi foran Døren til det meget lange, 
gamle Stuehus. Det v?r dejligt at komme ind i hyg- 
gelige, varme Stuer 

— Fruen beklage- 
de blot, at hendes 
Pige havde fri, 
men saa hjalp jeg 
hende med, hvad 
jeg kunde ude i 
Køkkenet med det 
gammeldags Sten- 
gulv. Man regner 
vel nok med, at 
Sten ikke kan tale, 
og jeg hørte heller 
ikke et Muk, mens 
vi gik der og var- 
mede Anderagout 

— men lige saa 
vist som Wille- 
moes' Sten kunde 
føre sit tavse Sprog, 



lige saa vist kunde jeg 
nogle Aar senere høre det ujævne Stengulv for- 
tælle om gamle Dage. Klip, klap, tip, top, her 
har vi ligget i mangfoldige Aar, traadt paa af høje 
og lave; vi husker nok Urtegaardsmanden, naar 
han sad der lige inden for Bryggersdøren og med 
valne Hænder om Spølkummet drak sin varme Mælk, 
mens han satte de hvidgraa Strømpefødder oven paa 
de beslaaede Træsko med de tykke Halmviske i — 
det var altid en Forandring og en Slags Ærbødighed 
at slippe Træskoene lidt. Og saa blev han endda 
dræbt af Lynilden i denne fredelige Præstegaards 
Vindue. Vi husker nok Præstemadammernes lette 
Fjed, naar de en sjælden Gang kom herud, eller Jom- 
fruerne, der skulde overse Aftensmaden. Men det 
var Pigerne, der sled os, det var dem, der travede 
hen over os fra Morgen til Aften. Og Skraal har 
her været, naar Daabsbørnene inde fra Borgestuen 
bag Bryggerset blev baaret herud, mens der blev var- 
met Mælk til dem, eller naar de skulde have Pudder- 
sukker til Sutterne — særlig hvis den lille havde 
suttet Kluden ganske tom paa den lange Vej fra 
Ebbeløkke til Højby. Men var vi dog ikke nær ved 
at vende os en halv Omgang, da vi en Dag hørte 



Børnesnak udenfor Og et Tøndebaand rasle langs 
Rendestenen, mens en fornøjet Barnelatter fandt Vej 
ind til os Børn i denne Præstegaard? 

Men kunde Stenene tale, hvad fortalte saa ikke 
alle de gamle Stuer om svundne Dage, mens Lampen 
brændte og kastede sit dæmpede Lys op paa Loftet 
med det lyseblaa Tapet med gyldne Stjerner. Hvor 
var alle Svagheder og Skavanker nænsomt dækkede 
for ligesom at holde paa det gamle. En lille Græstot 
forvildede sig ind gennem Ydervæggen og skinnede 

grønt i Krogen, 
Pappet paa Have- 
stueloftet revnede 
af det tunge Sand, 
der laa oven over 
det for at lune — 
blot et lille Hul til 
at begynde med, 
saa dryssede det 
med Sand midt 
paa Gulvet — drys, 
drys! som et Ti- 
meglas, der er nær 
ved Enden. 

Men i Storm- 
nætter lød det, 
som Verdens Un- 

Odden Kirke. dergang var nær, 

Bjælker knagede, 
Taget truede med at ramle sammen, og hvornaar lød 
der et Brag fra Skorstenen? Præstens Børn drømte 
om frygtelige Trolde og Hekse — og Præsten om en 
ny Præstegaard. 

Men det kunde ogsaa hænde paa en dejlig Som- 
merdag, at Morgensolen kastede sine varme Straaler 
ind gennem de smaa grønlige Ruder i Sovekammeret 
og skinnede hen over en lille bitte Dreng, medens 
gammeldags gule og højrøde enkelte Roser nikkede 
fornøjeligt til hinanden, som vilde de kaste Poesi ind 
over alt det gamle, som ikke maatte dø. 

Men tilbage til ^.nderagouten. 

Efter et livligt Besøg skulde vi atter ud i Mør- 
ket. Vi laante en Staldlygte, som Fader balancerede 
med snart paa Forlæderet, snart dinglende nedefter 
for mulig at opdage Grøftekanten. Da vi omsider 
naaede hjem, modtog Moder os med lige saa stor 
Glæde, som havde vi været udenlands i mange Maa- 
neder. En herlig Tur havde det været, vi havde set 
Sjællands Odde og meget andet i den for os hidtil 
ukendte Landsdel af det stille, afsides og af frem- 
mede ukendte Odsherred. 

Asta Christiansen. 

Der staar et gammelt Stenhegn om min Jord, — et Minde om de fjærne, kolde Tider, — 
da Gletcherisen skrued Grus og Sten i langsom Skriden tungt langs Jordens Sider — 
og tegned sine Spor her højt mod Nord. - Der gaar et gammelt Stenhegn langs min Sti - 
fra hine Aar, da Bønder vilde bygge — sig Vold af Sten at bane Plovens Gang — 
at give Marken Skel og Kvæget Skygge, — da Fællesskab om Jorden var forbi. 

Du gamle Gærde med de barske Træk, 
du smiler mig med tusind Smil imøde. 
De vilde Blomster - duftende og søde — 
har trygt mod dine Sten sig puttet væk. 
Kodriver, Engelsød, den blaa Viol, 
Fredløs og Snerle klynger til din Side, 
og paa din Ryg i Sommerblæst og Sol 
du bærer Hyldens Blomsterklaser hvide. 
Dér drysser vilde Roser deres Blade. 
Dér vælder Brombærrankernes Kaskade. 

Nu bryder de dem ned, de gamle Hegn! 

Som Skærver skal de nu »forbedre Veje«. 

Vi skriver med Cementens døde Tegn, 

vi, som fik alt det levende i Eje! 

Til mig og mit skal ingen Rydning naa, 

mit gamle Gærde skal de lade staa. 

De skal ej skære bort de store Træk fra Landets Ansigt 

og kun lade staa 

det svage, flade, lave — alt det smaa! — 

ELISABETH VESTERGAARD 



8 



Side 8 af 42 



Odsherreds Folkemusæum 

AF GUDRUN TRJER MØRCH 



»Thi naar en dor man aabned for det ny, 

man slog en anden i for alt det gamle, 

og tit beruset i en nutids gry 

man spredte, hvor især man skulde samle. 

Men det er kunsten selv med aaben sans 

at være med og træde nye stier, 

men gemme slægtens sølv i mindets glans 

og vogte folkets levende værdier.« 

(Helge Hostrup.) 

Paa et fredeligt sted, som et led i kirkemurens øst- 
side, rigger museet i Nykøbing. Ligesom det stille, 
højtidsfulde, der hviler over en kirkegaard, er der 
næsten noget højtidsfuldt over denne bygning; den 
rummer mange smukke minder og vidnesbyrd om 
foregaaende slægters liv og færden. 

Bygningen er den gamle skole ; man ved, at : »Til 
denne bygnings opførelse er anvendt pastor Wiebels 
legat 212 rigsdaler og 88 skilling, samt Told og Con- 
sumtionskasserer L. G. Rohdes legat 500 rigsdaler«. 

For godt 25 aar siden blev den købt for 7000 kr. 
til brug for et museum. Museets skaber var overlæ- 
rer Steincke, han havde lige fra dreng sans for 
oldtidssager og havde en ret stor samling, især fra 
stenalderen ; den er nu opbevaret i museet, men ejes 
af hans søn, ministeren. 

Ud fra denne sin store interesse for fortidsmin- 



derne og ved et ihærdigt arbejde og en sand kærlig- 
hed for sagen fik overlærer Steincke samlet og op- 
rettet Odsherreds Folkemuseum. 

I følelsen af, at der paa denne historiske egn 
maatte være jordbund for et saadant museum, be- 
gyndte han at vække befolkningens interesse derfor, 
og han blev heller ikke skuffet, folk kappedes om, 
sammen med ham, at erhverve og samle værdifulde 
og historiske ting; folk kom daglig med smaa eller 
store gaver; lærerstanden rundt i sognene var især 
villige til at hjælpe. 

1 efteraaret 1909 stod der et opraab i bladene 
om at rejse museet i Nykøbing. »En samling af gen- 
stande, der kan være et vidnesbyrd om folkets leve- 
vis gennem de vekslende tider«, hed det bl. a. i op- 
raabet. 

Museet udvidede sig lidt efter lidt, saa vi nu har 
en meget stor stue, hvori findes en værdifuld sam- 
ling fra stenalderen og bronzealderen og en sjælden 
righoldig møntsamling, helt fra Kristoffer den l.s tid, 
samt billeder af den berømte solvogn, som er fundet 
i Trundholm mose, ligeledes en samling vaaben og 
dragter fra Odsherred, genstande, som har tilhørt 
H. C. Andersen, og en dejlig sofa, som har været 
Oehlenschlågers, og meget andet. 

Museet rummer foruden 5 rum, hvoraf det ene 
er en smuk, stilfuld odsherredsk bondestue, et godt 

soveværelse, køkken og stads- 
stue, og nu er museet lige ble- 
vet udvidet og har blandt an- 
det faaet en overordentlig 
smuk empirestue, som en- 
hver, der blot har den mind- 
ste interesse for kønne hjem, 
bør se og studere. 

Indtil sin død 1919 var 
overlærer Steincke museets 
energiske leder; gennem disse 
aar blev han aldrig træt af, 
støttet af sin hustru, at sam- 
le, erhverve, ordne og værne 
om de genstande, museet ef- 
terhaanden blev ejer af, og 
det blev en righoldig og vær- 
dig samling af minder fra 
Odsherred. 

Efter overlærer Steinckes 
død blev dr. Egede museets 
formand, men det varede kun 
3 aar, da hans tid ikke tillod 
ham dette hverv, og 1922 
blev fru Gudrun Trier Mørch museets leder. 

Siden er der arbejdet paa at udvide og stadig 
forbedre, og ved dette arbejde har formanden den 
bedste hjælp af snedkermester Gottschalck, som har 
siddet i bestyrelsen næsten lige fra begyndelsen ; han 
har en mageløs forstaaelse af og kærlighed til hver 
enkelt ting, som han kender og kan fortælle om. 

Det er vort haab, at denne samling maa staa 





Empirestue i Odsherreds Folkemuseum. 

som et led i den række udmærkede museer, vi har 
her i landet, og som ikke blot skulde være tidsbilleder, 
men ogsaa gerne forbilleder, saadan at den kom- 
mende slægt deraf kan hente ideer og motiver, 
som de kan bruge og omdanne efter vor tids be- 
hov. Ud fra det bedste og smukkeste i de gamle 
ting fødes og omdannes jo det nye, og vi maa 
sige som Jeppe Aakjær: 

»Vi søger slægtens spor i stort 

og smaat, 
i flinteøksen efter harvens 

tænder, . 
i mosefundets smykke, plumpt 

og raat, 1 

i kirkens kvadre, lagt med . 

brede hænder. 
Hver skimlet skrift, hver 

skjoldet alterbog 
har gemt et gran af slægtens 

ve og vaade, 
nu skal den røbe mig, hvad 

vej jeg drog, 
og løfte mig en flig 

af livets gaade.-i 

Gudrun Trier Mørch. 



Folkemuseets smukke 
Bondestue. 

N af de mærkeligste Livsskæbner, der i 
Historiens Løb har haft en væsentlig Til- 
knytning til Odsherred, specielt Drags- 
holm, er Rentemester Henrik Mullers. 
Hans Liv gik i en fantastisk Bue fra en ganske bor- 
gerlig Herkomst op til Landets øverste Stillinger og 
en for sin Tid fabelagtig Rigdom paa Penge og God- 
ser — og ned til en saadan Fattigdom, at Kongen 
maatte betale for, at han kunde komme i Jorden paa 
almindelig Vis. 

Henrik Muller kom til Verden i et Købmands- 
hjem i Itzehoe i Holsten den 16. Marts 1609. Det var 
en velbegavet Dreng, og han fik den bedst mulige 
Oplæring. Sydøst for Itzehoe laa et gammelt Herre- 
sæde Breitenburg, der ejedes af Slægten Rantzau, og 
hvorfra i Tidens Løb udgik ikke saa faa danske Sam- 
fundsstøtter. Efter hin Tids Skik lod Gert Rantzau 
sin Søn Christian Rantzau, senere den kongelige Ene- 
vældes første Minister, opdrage sammen med et Par 
flinke Borgersønner. Den ene af disse var Henrik 
Muller, der ogsaa fulgte med den unge Stamherre 
til Sorø Skole. Allerede 19 Aar gammel fik han imid- 
lertid Ansættelse i det tyske Kancelli og et Par Aar 
senere i Københavns Statholderskab. 1632 forfrem- 
medes han til Kammerskriver hos Christian den 
Fjerde. Hans første Hverv var Forberedelserne til 
Tronfølgerens overdaadige Bryllupsfest i 1634, og 
som den kloge og smidige Hofmand, han allerede var, 
kom han derved i Forbindelse med de mest indflydel- 
sesrige Personer og skaffede sig store Provisioner 
paa Leverancerne til Hoffet. Han blev højre Haand 
for Korfitz Ulfeldt, der drog Nytte af hans store 
Kendskab til Forholdene paa Slottet, Børsen, Tøj- 
huset osv. og gennem Rejser med Kongen ogsaa til 
Udlandet. Henrik Muller udnævntes til »Kongelig 
Majestæts Tolder her for Slottet udi Kjøbenhavn« 
og blev dermed selvskreven som Leverandør af alle 
Statsfornødenheder. Da Riget fattedes Penge, mod- 
tog han som Regel Betaling i Anvisning paa Jordstyk- 



ker, Materiale, konfiskerede Skibe o. lign. Og det 
var i disse Aar Beløb paa mange Millioner, det dreje- 
de sig om. 

Henrik Mullers Indsigt og Dristighed og Han- 
delssnille var uden Sidestykke. Men selv paa en Tid, 
hvis System i Statens Regnskaber frembød store Fri- 
stelser, maa det desværre ogsaa siges, at han heller 
ikke havde sin Overmand, naar det gjaldt om at ud- 
nytte Staten. Det skete dels ved, at han i Egenskab 
af Tolder undlod at betale Told af de Varer, han 
selv indførte, dels ved at skrue Varepriserne op i 
fabelagtige Højder, dels ved paa anden Maade at 
jonglere med Regnskaberne, saa Pengene stadig 
strømmede fra Statskassen over i hans Lommer. Ved 
en enkelt Tømmerleverance besveg han f. Eks. Sta- 
ten for over 46,000 Kr. Ved sin Side havde han og- 
saa i alt dette Korfitz Ulfeldt. 

Ogsaa til Kroningsfestlighederne i 1648 var Hen- 
rik Muller Leverandør, og det var ret artige Priser, 
der efter Datidens Forhold blev betalt. Til »Kram- 
varer« som Klæde, Silke, Fløjl, Brokade etc. medgik 
185,000 Daler, til 1000 Oxehoveder fransk, rhinsk og 
spansk Vin gik 44,000 Daler. Den samlede Regning 
lød paa 230,000 Daler (i vore Penge halvanden Mill. 
Kr.), et i Tidens Mønt saa svimlende Beløb, at Kor- 
fitz fandt Anledning til at bemærke paa Anvisnin- 
gen — for at afvæbne Indvendinger — , at det ikke 
vilde have været muligt at finde nogen anden, der 
kunde levere Varerne paa Kredit. 

Da Henrik Muller i 1651 avancerede til at være 
Generaltoldforvalter over Danmark, havde han faaet 
saa meget ud af sine Forretninger, at han havde kun- 
net laane Kronen over en halv Million Daler, var Kø- 
benhavns fineste Hotelejer og største Grundejer og 
var Saltraffinadør, Skibsreder, islandsk Købmand, 
Fabrikant af Messingsager, norsk Bjergværksejer og 
Deltager i adskillige Handelskompagnier. Han fik 
Rang imellem de to ældste af Københavns Borgmestre, 
og hans Stjerne inden for Regeringskredse var i sta- 

dig Stigen. Da Uvejret trak op og ramte Korfitz Ul- 
feldt, gik Muller fri, fordi man ikke kunde undvære 
hans Penge. Han var nok blevet fængslet, men Kon- 
gen fik ham fri, og snart efter udnævntes han til Ad- 
miralitetsraad. 

Under Svenskekrigen optraadte Henrik Muller 
som Patriot i stor Stil. Ikke blot underholdt han Re- 
geringen og talrige Enkeltpersoner med Penge, men 
han underholdt selv 10,000 Soldater i 6 Maaneder. Da 
Freden kom, havde han brugt sine Midler; men da 
havde han ogsaa ydet sit Samfund en uvurderlig 
Hjælp. Som Belønning for sin Dygtighed blev han 
ved Enevældens Indførelse i 1660 udnævnt til Rente- 
mester, Finansministerens Titel. 

I sin nye Stilling fik Muller bl. a. Forvaltningen 
af Militærudgifter og Konsumtionsindtægter, og der- 
til kom lidt senere de 390,000 Rdl., som Hofetatens 
Midler skulde udgøre. Som Leder af Tolden gjorde 
han sig fortjent ved at oprette et forholdsvis godt 
Bogholderi over de vigtigste Indtægter, saa man vid- 
ste bedre Besked her end paa de fleste andre Omraa- 
der. Det sagde ganske vist heller ikke meget. Hoved- 
bøgerne, der var anlagt efter Personerne mere end 
efter saglige Hensyn, skilte ikke Statens og de pri- 
vate Indtægter. løvrigt gjorde han et meget stort Ar- 
bejde i Revisionens Tjeneste, bistaaet af Renteskri- 
ver Claus Jurgenshen. Han forblev i sit Rentemester- 
embede indtil 1679, da de enkelte Rentemesterstillin- 
ger blev ophævede, og alle Forretningerne samledes 
under en enkelt Rentemester. I Enevældens første 
Tid var de 4, og de havde til Tider meget stor Ind- 
flydelse og styrede hver sit Departement uden Ind- 
blandinger. 

Fra 1673 til 1683 var Henrik Muller Ejer af det 
store Kongsberg Sølvværk; men det tidligere saa 
store Overskud var paa den Tid betydeligt reduceret. 

Den danske Stat var ved Enevældens Indførelse 
overordentlig fattig. Den samlede Statsgæld var 
ifølge en Opgørelse af 31. December 1660 den i Be- 
tragtning af Pengenes høje Værdi svimlende Sum 
af 4,900,000 Rigsdaler — eller ca. 30 Mill. Kr. i vore 
Dages Mønt. Statens største Indtægtskilde, den nor- 
ske Told, var end ikke nok til at betale Gældens Ren- 
ter, og der var ikke Penge nok til selv de nødvendig- 
ste Udgifter. Man gik da den Vej, at man gav Sta- 
tens Fordringshavere Jordegods. Staten sad inde med 
ca. Halvdelen af Landets Jordegods og tiltog sig Raa- 
dighed over langt mere. Og for at faa rede Penge i 
Kassen skulde Fordringshaverne gaa ind paa at over- 
tage mere Gods, end Fordring eller Pantebrev lød paa, 
og indbetale Købesummen for den overskydende Del. 
Da det naturligvis kneb med at faa Kreditorerne til 
at gaa ind herpaa, lagde Staten et Pres paa dem ved 

at ophæve deres Anvisninger paa Statens Indtægter. 

Henrik Muller vred sig som en Orm. Han havde 
Pantegods bl. a. i Københavns og Antvorskov Len til 
21 Rdl. pr. Td. Hartkorn. Modstræbende gav han 
efter og var endda saa heldig at faa Gods til Ejendom 
paa Sjælland. Senere viste det sig at være saa med- 
taget af Svenskerne, at det blev hans Ulykke, at han 
ikke tog det mindre attraaede afsides Gods i Jylland. 

Staten beregnede sig langt mere for sit Jorde- 
gods, end den selv mente, det var værd. Den forlangte 
en Gennemsnitpris paa 50 Rdl. pr. Tønde Hartkorn. 

Den, der af alle Kreditorer fik udlagt mest Jorde- 
gods, var Henrik Muller, og selv om der heri laa et 
Bevis paa den kolossale Støtte, han med sine Penge 
havde været for Samfundet, maatte det under de fore- 
liggende Omstændigheder føre til hans Undergang. 
Den 14. Juni 1664 tilskødedes Henrik Muller 11,119 
Tønder Hartkorn til en Takst af 50 Rdl., øde Gods 
det halve. Den samlede »Købesum« blev 560,000 Rigs- 
daler; selv Rentekammeret indrømmede senere, at det 
var mere end det dobbelte af den egentlige Værdi. Det 
største af disse Krongodser var Dragsholm, som blev 
overtaget for en Sum af 312,000 Daler (omtrent 2 Mill. 
Kr. i vore Penge) og udgjorde 6265 Tdr. Hartkorn. 
Derefter fulgte Sæbygaard for godt den halve Sum, 
608 Tdr. Hartkorn i Ringsted Amt, deriblandt Skjold- 
næsholm, Lønborggaard og 3 Tdr. Hartkorn i Strø- 
gods. Det var alt i alt saa meget som ca. 2000 Bønder- 
gaardes Jord. Da Adelens Privilegier for en Tid var 
bortfaldet og Lenene omdøbt til Amter med borger- 
lige Amtmænd, blev Henrik Muller Amtmand paa 
Dragsholm og Sæby Amter og var det indtil 1671. 
For denne Bestilling kunde han hæve 500 Daler aar- 
ligt af Holbæk Toldkasse. Dragsholm vilde Henrik 
Muller beholde for sig selv. Tidligere havde han byg- 
get saa mange smukke Huse i København. Nu be- 
gyndte han ogsaa at sætte Borgens Ruiner i Stand. 
Paa den vestlige Ende af Sydfløjen danner endnu 
Smedejernsankrene ind mod Borggaarden Aarstallet 
1675. 

Af det øvrige Gods slog Muller Jord sammen 
og oprettede nye Herregaarde. Det gælder saaledes 
Lejregaard, det senere Ledreborg, Lønborggaard, Kat- 
trup, Gundetved, Tyrrestrup, Øllingesøgaard, Drøs- 
selholm og Aagaard i Løve Herred, Honnerup og 
Skullerupholm. Mange af disse Gaarde forærede han 
til sin Familie. 

ANNEBERG OG ELLINGE 

Blandt disse nyoprettede Gaarde var ogsaa An- 
neberg i Odsherred. Den blev bygget paa den ned- 
lagte lille Landsby Mosbys Jorder. 

Da Gaarden skulde have et Navn, valgte Henrik 

Muller at opkalde den efter sin ældste Datter, Anne 
Catharine, og til hende skænkede han Gaarden. Hun 
var gift med Dr. jur. Caspar Bartholin. Henrik Mul- 
ler afstod i 1688 Anneberg sammen med Dragsholm 
og Ellinge til Jøden Manuel Teixera; hans Søn solgte 
den 1692 til Materialforvalter, tidligere Assessor G. 
Vosbeen, der i 1694 fik den oprettet til Hovedgaard. 
1697 solgtes den sammen med Ellingegaard til Asses- 
sor Hans Leegaard, der 1705 solgte begge de to Gaarde 
til Assessor Chr. Wildenradt. Fra 1724 ejedes de af 
Kommerceraad Peter Svane, senere af kgl. Forvalter 
Jac. Hansen, der 1770 solgte dem med tilhørende Gods 
for 46,000 Rdl. til Forvalter Henrik Rasted. 1776 
købte Christian den Syvende Anneberg paa Auktion. 
Han beholdt Skoven, men solgte i 1801 Gaarden for 
21,000 Rdl. til Frants Vilhelm Trojel, der i 1781 var 
blevet Inspektør ved de nye Statsindretninger i Ods- 
herred og nogle Aar senere Forvalter paa Kronens 
Gods med Bopæl paa Anneberg. Ham skyldtes det, 
at Udskiftningen her regnedes for den bedste i Dan- 
mark. Efter ham kom Gaarden til Kaptajn Frederik 
Buchwald. Hovedbygningen er fra 1856. 

Ellingegaard, der i en Aarrække kom til at dele 
Skæbne med Anneberggaard, kendes fra 1390, da den 
ejedes af Fru Gertrud Pedersdatter Grubbe, der pant- 
satte den til sin Svigersøn, Gevert Bydelsbach, hvis 
Enke i 1408 solgte Ellinge Gaard og Mølle til Dron- 
ning Margrethe. Senere kom Hovedgaarden under 
Roskilde Bispestol, der holdt Lensmand paa Gaarden. 
Ved Reformationen kom den under Kronen sammen 
med andet Bispegods. Og da Henrik Muller fik sit 
Jordegods udlagt, fulgte ogsaa denne Gaard med. 
Henrik Muller overdrog Ellingegaard som saa mange 
andre Gaarde til en Slægtning, Prof. Thomas Bartho- 
lin, hvis Enke solgte den til Mogensen Rasch, der i 
1694 afstod den til Ass. Vosbeen, der to Aar i For- 
vejen havde købt Anneberg. De to Gaarde var der- 
efter forenede i over 100 Aar. I 1801 solgte Kronen 
Ellingegaard til Gaardens Forpagter, H. J. Egtved, 
for 26,920 Rdl. 1830 blev den overtaget af Svigersøn- 
nen, H. Jensen, og 1843 af cand. jur. Jacob Holm, der 
ombyggede Hovedbygningen 1846 og i 1868 tilkøbte 
— den senere igen udskilte — Klintsø. Paa Ellinge- 
gaardens Mark, i Trundholm Mose, blev i 1902 Sol- 
vognen fundet. 

ADELSBREVET — OG KATASTROFEN 

Henrik Muller til Dragsholm m. m. m. var efter- 
haanden kommet godt op i Aarene ; men ikke desto 
mindre udvidede han stadig sit Virkefelt. Foruden alt 
det tidligere omtalte fik han ogsaa Privilegium paa 
Sukkerraffinaderi i København, fik efterhaanden en 



Fjerdedel af den islandske Handel og Birkeret til S 
Birker i Danmark. Han blev udnævnt til Etatsraad, 
og endelig fik Henrik Muller den 1. Maj 1674 Adels- 
brev med Adelsrettigheder for sig, sine Børn og tre 
Svigerdøtre. 

Men allerede da var begyndt det skæbnesvangre 
Fald i hans Rigdomme, der for ham blev en Kata- 
strofe, der kuldkastede alt, hvad han gennem sit Han- 
delsgeni, sin Dygtighed og sit — om ikke altid helt 
ærlige — Snille havde naaet. 

De Skatter, Regeringen udskrev, efter at den 
skaanske Krig var brudt ud, var baade høje og om- 
fattende. Henrik Muller blev naturligvis sat i første 
Klasse. Han skulde aarlige betale 750 Daler i Krigs- 
styr og af samtlige sine Godser Kobber-, Matrikel-, 
Soldater-, Rostjeneste-, Oxe-, Flæske-, Landmaalings-, 
Korn-, Kop- og Kvægskat. Desuden skulde han ud- 
rede Artilleri- og andre Heste med Kuske og Pas- 
sere, saa hans Landejendomme manglede Arbejdskraft. 
Paa 5 Aar var hans Skatterestancer løbet op til over 
120,000 Rigsdaler. 

Og saa kom Revisionen over de længst afsluttede 
Transaktioner, som han bar Ansvaret fojr. 

Der havde, som vi har hørt, paa et tidligere Tids- 
punkt været foretaget en Undersøgelse mod forskel- 
lige Leverandører ; Henrik Muller havde været fængs- 
let, men slap fri, og Sagen døde hen. Der var nok 
paabudt aarlig Revision af alle Statsregnskaber, men 
det var langt fra blevet overholdt. Men Christian den 
Femte tog energisk fat paa hele dette Spørgsmaal og 
forlangte Revision ogsaa af Regnskaber fra sin For- 
gængers Tid og navnlig af alle Regnskaberne vedrø- 
rende Jordegodsudlæget. I 1672 blev der nedsat en 
særlig Revisionskommission, hvori bl. a. Henrik Mul- 
lers nære Ven Peter Griffenfeld havde Sæde; efter 
den skaanske Krig nedsattes en ny med endnu større 
Myndighed — og uden Griffenfeld. 

Den Mand, Kommissionens Arbejde gik værst ud 
over, var Henrik Muller. Den undersøgte hele hans 
offentlige finansielle Virksomhed, fra han begyndte 
som Christian den Fjerdes Kammerskriver. 

Man fandt, at han skyldte Kongen 111,000 Rigs- 
daler og idømte ham desuden en Bøde paa 43,000 Rdl. 

Kongen besluttede, at der skulde skrides ind imod 
ham med Rettens Midler. Selv om Kongen halverede 
Bøden, var det et alvorligt Slag for den nu 75-aarige 
Mand, der havde gjort Staten større Tjenester end 
nogen anden Borger paa hans Tid, at modtage den 
endelige Opgørelse. Den lød paa, at han skyldte Kon- 
gen 132,000 Rdl., medens al Mullers samlede Besid- 
delse, rørlig og fast Ejendom, kun udbragte knap 
114,000 Rigsdaler. 

For Eftertiden har det været vanskeligt ved en 

Gennemgang af de Papirer, der skulde bevise Mullers 
Skyld, at finde Dommen helt retfærdig. Man finder 
ikke Spor af Hensyntagen til de vanskelige Forhold, 
hvorunder han virkede. Man har f. Eks. dømt ham til 
at erstatte 3000 Daler, som han under Krigen lod 
Nordlands Lensherre betale til et af de norske Bjerg- 
værker, der ikke paa den Tid lod sig understøtte fra 
København. Med 24 Aars Rente og Renters Renter 
var Beløbet blevet mere end firdoblet. 

Henrik Muller bønfaldt forgæves Kongen og 
Kammerkollegiet. Det smertede ham navnlig dybt, at 
der ogsaa skulde holdes offentlig Auktion over hans 
Indbo paa Dragsholm, Øllingesøgaard og Sæbygaard. 
Der indkom oven i Købet ikke mere end godt 3000 
Daler. Allerede Aaret før, 1684, var Auktionerne over 
hans Jordegods begyndt. 

Et Led i den gamle Rentemesters Tragedie blev 
en langvarig Proces om Dragsholm. Hans Hovedkre- 
ditor var den portugisiske Jøde Manuel Teixera, der 
var Resident i Hamburg. Han fik først Dragsholm og 
Sæbygaard i Pant, og derefter blev der i 1688 sluttet 
et Forlig, hvorefter han fik Udlæg i Dragsholm med 
Anneberggaard, Ellingegaard og tilliggende Gods, ialt 
6265 Tdr. Hartkorn, der beregnedes til SO Rigsdaler 
pr. Td. Det viste sig at være en fordelagtig Pris for 
Henrik Muller. Da Teixera i 1694 solgte Dragsholm, 
men nu kun med Bøndergodset i de nærmeste Sogne 
og i Holmstrup samt Kongetiender af 4 Kirker, fik 
han for 1445 Td. Hartkorn kun 20,000 Rdl. eller kun 
14 Rdl. pr. Td. Hartkorn. Svenskekrigen havde fuld- 
stændig udpint og forarmet Landet. Svære Skatter, 
Misvækst, Pest og Fattigdom var Krigens Følger. 
Bøndergodset var saa ødelagt og elendigt, at næppe 
en Gaard blandt Hundrede kunde svare Skatter og 
Landgilde. Man regner, at omtrent hvert femte Men- 
neske i Danmark blev dræbt i Krigen, og at hver 
femte Bondegaard kom til at ligge øde og ubeboet. 
Mange af disse øde Gaarde blev lagt sammen til Dan- 
nelse af nye Herregaarde. Paa Dragsholm Gods var 
dette f. Eks. Tilfældet med Egemarke. 

Efter sit store Nederlag flyttede Henrik Muller 
først til København, saa til sin Datter og Svigersøn, 
Dr. jur. Caspar Bartholin, og fra 1690 tog han Ophold 
hos sin anden Datter, Drude, der var Enke efter Kan- 
celliraad Thomas Frische, Lejregaard. Her døde han 
den 2. Marts 1692, næsten 83 Aar gammel. Hans Kiste 
blev nedsat i Familiebegravelsen i Nicolai Kirke. 

Da Henrik Muller havde maattet optage store 
Laan hos sin Familie, var den efterhaanden meget 
fattig. Den før saa mægtige Mand, der rundeligt 
havde aabnet for sine store Pengeskuffer, naar Sta- 
ten kom til ham, stod paa sine gamle Dage som en 
Skov, der paa en Stormnat er ribbet for alle sine 

Blade. Han maatte da med sine »sær og particulier 
hjert-klemmend Anliggender i denne min store Be- 
tryk og Trang« bønfalde Kongen om Hjælp, og der 
blev da ogsaa bevilget ham en aarlig Pension s£ 500 
Daler. 

Da Henrik Muller var død, bevilgede Kongen 
paa et Andragende fra en af Sønnerne ligeledes 500 
Rigsdaler, »da Familiens Vilkaar var saa slette, at 
han ellers ikke vilde komme hæderligt i Jorden« ! 

Da sal. velbaarne Henrik Muller, kongl. Majest. 
Etatsraad, den 6. April 1692 blev begravet, holdt Mag. 
Michael Henrichsen, Sognepræst til St. Nicolai, en 
Ligprædiken over ham, som er opbevaret i hans Præ- 
dikensamling fra Aar 1705. I denne læser man bl. a.: 

» Denne velædle og velb. sal. Mand, Henrich 

Møller til Draxholm og Sæbygaard, kongl. Majestæts 
velbetroede Etats Raad, som vi nu har bestædt til sit 
Sove-Kammer og Hvile-Sted har af GUDs Naade og 
Velsignelse erlanget i Verden den lange Alders og 
de graa Haars Krone oc den har hand bevaret med 
Ære til sin Grav, hand haver overlevet den Tid, Mo- 
ses sætter som et jevnligt Maal paa de lengst leven- 
des Aar og Alder, vore Aars Dage ere 70 Aar, og naar 
det kommer højt 80 Aar, og ville vi endnu legge Moses 
Ord dertil, at naar det har været paa det kosteligste 
med dem, da har det været Møye oc Besværing. Saa 
har hand overlevet mange og besværlige Tider i vort 
kiære Fæderneland, Krigs Tider og Belejrings Tiid, 
i hvilcken hand har beviist sig een tro Mand og rede- 
lig Patriot, de Tider, siger jeg, har hand overlevet, 
men det bedste er, at hand har udlevet sin Tid i Guds- 
frygt med Naade for GUD, med Troskab for sine tre 
Herrer og Konger, med Ære for Menniskene, og med 
en god Samvittighed for sig self; ... oc saa vandrede 
hand tryggelig paa sin Vey, men som vi bære vort 
Liggendefæ i Leer-Kar, og de ædle Zions Børn lig- 
nende ved puurt Guld, bliver som Leer-Flasker, der 
sønderbrydes, saa er hans Dødsstund omsider kom- 
men og med den hans Jubel-Aar ved een salig Død ... 
Som de Gamle har deres Stav (Kiep) i Haanden at 
stytte sig ved, saa har denne Velb. Sal. Mand haft 
GUDs Kiep og Staf, hans Ord at støje sig paa i hans 
Vandring igiennem Dødens Skyggers mørke Dale ... 
Hand har haft Ære i Livet, Naade i Døden og har 
nu ævig Glæde efter Døden, een Glandtz og Glæde, 
der lider ingen Eclipsin og Formørckelse.« 

Tage Christiansen. 

Sandflugten i Rørvig 



„En sørgelig Egn 

af et frygteligt vildt 

og øde Udseende 11 

Højsandet — og 

hvad Henrik Steffens 

og Bergsøe beretter 

AF TAGE CHRISTIANSEN 




Den, der en Sommerdag besøger Rørvig, finder i 
Landskabet omkring den højt priste Isefjordsby 
en saa smuk og frodig Idyl, at man har vanskeligt 
ved at forstaa, at Egnen for ikke saa forfærdelig 
mange Aar siden var prisgivet Vind og Sandflugt. 
Sommerhus ligger nu ved Sommerhus, nogle frit paa 
Lyngstrækninger, men de fleste gemt i store og smaa 
Plantager, mange med smukke Haver. Inde i Skoven 
kan det bløde Sand i Vejen være tungt nok at gaa 
i; men det ligger stille og fredeligt med Træer og 
Planters Frodighed paa begge Sider. Og langs med 
det blaa Kattegat strækker sig Sandklitter saa dej- 
lige og trygge, at ingen tænker paa, at det før saa 
urolige Sand nogen Sinde skulde finde paa at bryde 
de Lænker, som Planterødders Net har bundet. 

Men gennem dette nu saa frodige og smilende 
Landskab strækker sig et Dige fra Rørvig By og til 
Dybesø. Det naar indtil 21 m over Havoverfladen, og 
det bærer paa sin Ryg og paa Siderne en sjælden smuk 
og malerisk Beplantning, hvor enkeltstaaende Fyr- 
retræer veksler med Krat og vilde Roser, og hvor 
Brombærranker og Gedeblad søger at fange dem, der 
følger dets Stier. »Højsandet« er Digets Navn, og 
det kendes af enhver, der blot har set det mindste af 
Rørvig. Og i dette fredede Sanddige finder man 
et varigt Minde om det ellers glemte øde og sand- 
hærgede Rørvig. Der er imidlertid Digtere, der har 
bevaret i hvert Fald deres personlige Indtryk af det 
gamle Rørvig. Lad saa være, at Fantasien engang 
imellem har sat Tankerne lidt paa Flugt med Sandet. 



Digteren Henrik Steffens besøgte i sin Tid Rør- 
vig. Han hørte om Rørvigkirkens Sagn og skrev — 
som i et tidligere »Odsherred« behandlet — Novellen 
»Brudevielsen«, der første Gang blev udgivet i 1824. 

Som Indledning til denne Novelle giver Steffens 
en Skildring af den Egn, hvor Handlingen udspil- 
ledes. 

Henrik Steffens giver følgende Beskrivelse af 
Rørvig under en Sandstorm: 

Øen Sjælland er mod Nordvest ved en smal, øde, 
sandig Landstrækning forbundet med en Halvø, der 
er behagelig, frugtbar og besaaet med Landsbyer og 
udgjør et særegent District under Navn af Odsher- 
red. Men hinsides den eneste lille By paa Halvøen 
strækker en Deel af samme sig ud i det vilde Katte- 
gat. Den danner en Egn af et frygteligt øde og vildt 
Udseende. Flyvesandet har fortrængt al Vegetation. 
Bevægelige Sandhøje, et Spil for Stormene, der uhin- 
dret suse fra det vilde Hav over Landet, forandre be- 
standig deres Plads, opstaa, henveires og opdynges 
atter paa et andet Sted. Jeg tilbragte paa en Rejse 
gjennem Egnen en Times Tid her, der efterlod et 
uforglemmeligt Billede af den vildeste Forstyrrelse 
hos mig og ikke var uden Fare. Idet jeg eensom red 
igjennem den øde sandige Egn, reiste sig fra Norden 
af en Storm, blandet med Torden, fra Havet. Bøl- 
gerne hævede sig, Skyerne jagede hinanden urolig, 
Himmelen blev mørkere og mere truende. Sandet be- 
gyndte at bevæge sig i stedse større Masser under 
Hestens Fødder, hævede sig i Hvirvler og opfyldte 

Luften. Veien var ukjendelig, og Hesten sank dybt 
ned i det løse Sand; Himmel, Jord og Hav sammen- 
blandedes, og alle Gjenstande indhylledes i en Støv- 
og Sandsky. Intet Spor af Liv eller Vegetation; 

Stormen susede igjennem Luften, det nære Havs Bøl- 
ger pidskede Strandbredden, Tordenen rullede i det 
Fjerne, og det dunkle, matte, rødlige Lys trængte 
neppe gjennem Støvskyen. Faren var overhængende, 
da en pludselig voldsom Tordenregn bragte Sandet 
til Rolighed, og lod mig, aldeles gjennemvaad, finde 
Vei til den lille By. Det var en rædsom Sammenblan- 
den af alle Elementer. Ligesom Jordskælvet er et 
Suk af Naturens dybe Bryst, afgav dette Chaos Bil- 
ledet paa et vildt, sønderrevet Gemyt: — alt Haab 
forstyrret, enhver Glæde tilintetgjort, fordølgende 
Fortidens Ruiner, græsseligt Raseri og Kummer, ned- 
gravet under vilde Lidenskabers øde Gravsted, Sam- 
vittighedens Stemme truende, tordenlig, i det Fjerne 
den fortærende Ild dunkelt lysende i den mørke Sjæl, 
til de længst udtørrede Taarekilder voldsomt strøm- 
mende aabne sig, og Vemoden begraver den sønder- 
slidte Sjæl i deres Bølger! 

I denne sørgelige Egn laa i fordums Tid en 
Landsby, Rørvig, omtrent en Fjerdingvei fra Strand- 
bredden. Flyvesandet har tildækket Landsbyen, Ind- 
vaanerne, meest Søfolk og Fiskere, have bygget de- 
res Huse tæt ud mod Kysten, kun den grundmurede 
Kirke, anlagt paa en Høj, staaer endnu eensom, om- 
given af det sørgelige, bevægelige Øde. 

Første Gang, man i Rørvig har hørt Tale om 
Sandflugt, er i 1527. Sandet skal dengang have ødelagt 
Byens ene Vang og delvis de to andre. Ligesom ved 
Jyllands Vestkyst bestaar Havbunden for en Del af 
Flyvesand, der med nordlig og nordvestlig Vind har 
afsat et Lag paa Strandbredden, hvorfra det er føget 
ind over Landet. I sin Beskrivelse af Odsherred skri- 
ver Dr. I. H. Larsen i 1832, at der paa det Tidspunkt 
laa til Dels dæmpede Flyvesandsklitter Nord og Vest 
for Rørvig Kirke. 

De sandede Ødemarker blev efterhaanden be- 
plantede. Stat og Amt anlagde i 1867 en 138 ha stor 
Plantage, der nu tilhører Amtet. Det sidste store 
Minde om Sandflugt staar nu i den lange Klitvold, 
Højsandet. Det er Sjællands største Klitvold efter 
Tisvildes. Og dens Opstaaen skyldes dels den sidste 
store Sandflugt for mere end et halvt Hundrede Aar 
siden, dels et stort Opbud af Mandskab ogsaa fra de 
omliggende Sogne. For at standse Sandflugten havde 
Bønderne sat Risgærder, og under Sandstormen 
maatte disse udbygges og vedligeholdes. Over et saa- 
dant Risgærde skal den ejendommelige Klitrække 
have dannet sig, og den er derefter blevet beplantet 
for at holde paa Sandet. Ikke blot har »Højsandet« 



løst denne Opgave; det er blevet et Knudepunkt i 
Rørvig, et Udflugtssted og et Samlingssted. 

Men endnu kan Stormen ude fra Kattegat staa 
ind over Rørvigs Lyng og Plantager, og da kan det 
ske, man mindes de gamle Digteres Skildringer af 
Sandstormene. Her skal til Slut citeres den Skildring, 
Vilhelm Bergsøe giver af Stedet i sin Fortælling 
»Bruden fra Rørvig«: 

Rø r v i g S a nd e kaldes det øde Klitdrag ved 
Rørvig, et større Fiskerleje, hvor endog de lavere og 
mere uanselige Huse synes ligesom Træerne at have 
faaet et Drag i Nakken fra Nordvest, og alle at ville 
falde mod Sydost, naar engang deres Time kommer. 
Det ligger ved Issef jordens vestlige Munding, og 
skulde man gaa efter Navnet, maatte man vel nærmest 
tænke sig som liggende ved en sid Vig af Fjorden, 
frodigt bevokset med Rør og andre Vandplanter, og 
vidende sig ud i Engdrag paa begge Sider af Vigen. 
Det kan ogsaa gerne være, at Rørvig i gamle Dage 
har ligget under saadanne Forhold; men nu er alt 
forandret — det er ikke uden Grund, at Tillægget 
>Sande« er kommet til. Fordum, fortæller de ældste 
Fiskere, havde Lejet frugtbare Marker og et Vænge, 
der slog til for tredive Høveder, Hestene ikke ibe- 
regnede. Da var der Frugtbarhed og gode Dage i 
Rørvig, og naar en af de rige Fiskere gav sin Datter 
bort, kom Stadsmusikanterne fra Kalundborg for at 
spille op ved Brylluppet. Da blev det en Sommer 
en stærk Tørke og et usædvanligt Lavvande. Havet 
trak sig saa langt tilbage, at man kunde gaa tørskoet 
til de nærmeste Vrag, og Rørvig Fiskere skal have 
»reddet« ikke saa lidt dengang. Men da Tørken havde 
varet i tre Uger, fik man et Herrens Vejr fra Nord- 
vest med en Storm, som ingen Mand der i Egnen 
kunde mindes at have kendt Mage til. Sandet rejste 
sig og dansede som Snefogshvirvler ind over Land; 
det føg sammen i Driver overalt, hvor det traf en Hin- 
dring paa sin Vej. Det tilstoppede Vigen, tilsandede 
Engene, føg over Mur og Hegn, dækkede og begra- 
vede dem; det væltede som Sandfald ned over de lave 
Huse, trængte ind igennem hver Sprække, hver Aab- 
ning, hver Skorsten, og tvang som Askeregnen i Pom- 
peji de ulykkelige Beboere til at søge Frelse i Flug- 
ten. I tre Dage stod Orkanen paa, og da Beboerne 
den fjerde Dags Aften ved Solnedgang søgte tilbage, 
kunde ingen kende sin Barndoms Egn igen. Mar- 
kerne, Vigen, ja selv Vigen var borte, og hvor Hu- 
sene før havde ligget, rødmede nu de golde Klitter 
i den nedgaaende Sols sidste Straaler. Der var intet 
Skel,- intet Hegn, intet Træ mere at opdage — alt var 
bløde, hvide Klitbakker, og midt imellem disse ragede 
Kirkens sorte Spir med sin Guldfløj tungsindigt frem, 
som Vimpelen paa Skibsmasten over det sunkne Vrag. 

»Det var Guds Straf, fordi Beboerne havde plyndret 
Vragene«, sagde Præsten; men han var ikke saa gan- 
ske at lide paa, mente Fiskerne i Rørvig, thi han havde 
Forstrandsretten. Efter den Tid blev der Nød og 
Fattigdom. Stadsmusikanterne fra Kallundborg spil- 
lede aldrig mere op ved noget Bryllup, og den meste 
Musik, man fra den Tid hørte i Lejet, var Nordvest- 
stormen, som hvert For- og Efteraar spillede op til 
Dans, naar den piskende gennem Marehalmen og de 
forkrøblede Fyrer paa de høje Klitbakker. 



Det er meget muligt, at den her skildrede Øde- 
læggelse af det gamle Rørvig hører til en af de fast- 
slaaede Fabler, hvorpaa Historien er saa rig; muligt 
er det, at denne Sandflod gaar langt længere tilbage 
i Tiden; men vist er det, at den giver Egnen et sær- 
egent Præg af øde, sørgmodig Forladthed, et Præg, 
der fra Naturen er gaaet over paa Menneskene, navn- 
lig Fiskerne, der her er mere tavse, ordknappe og 
indesluttede og i det hele mere lignende deres Brødre 
fra Skagens og Ringkøbings klitsatte Kyster.« 



Hør, nu falder Foraarsregnen 
over Blomsterne derude — — 
du kan høre, hvor den tramper 
som med Træsko paa min Rude. 



Du kan høre, hvor det sukker 
i hvert fiodigt Blomsterbæger, 
der i foraarssvanger Tørsten 
sig i Draaber vederkvæger. 



Du kan høre Foraarsregnen 
som en Hulken uden Grunde, 
som et Suk fra Blomst, der segner, 
som en Graad fra skjulte Munde. 



Jeg har grædt engang, da Regnen 
hærged' i min Barndoms Have, 
da den alle Æbleblomster 
lod i Grus og Græs begrave. 



Og naar Foraarsregnen falder 
som i Dag saa tungt og tæt, 
maa jeg tænke paa den Have 
for hvis Blomster jeg har grædt. 

TAGE CHRISTIANSEN 



f>a Johan Grundtvig byggede 
Fattighus paa Qdden 



Vi befinder os paa Sjællands Odde Anno 1767. 
Aaret i Forvejen har man faaet en ny Sogne- 
præst, Johan Grundtvig, født og opvokset paa Sejrø 
som Søn af den drabelige Velærværdighed Hr. Ottho 
Grundtvig. Samme Johan Grundtvig er en dygtig og 
nidkær Sjælesørger med et aabent Blik for sine Sogne- 
børns timelige og aandelige Vel. Paa sine Ture rundt 
i sit vidtstrakte Pastorat har han brugt sine Øjne 
vel, under sine Besøg i Overby gamle Fattighus har 
han konstateret væsentlige Mangler ved den Bolig, 
hvori de fattige nyder deres Naadsensbrød ; Huset er 
øjensynligt for alle saa »usselt, brøstfældigt og raad- 
dent«, at det synes aldeles uskikket til Opholdssted 
for menneskelige Væsener. 

Grundtvigs Medfølelse med de 2 Fattiglemmer 
faar ham saa til at tage Affære. Han beslutter sig 
til at opfordre samtlige Overby Bymænd til at bygge 



et helt nyt Fattighus, »en durabel Bygning Gud til 
Ære og hans fattige til Hjælp og Trøst«. 

I et længere Sendebrev, som han lader oplæse for 
Bylavet i Overby, motiverer og skitserer han sin 
Plan, idet han stærkt opfordrer dem til at lægge 
Haanden paa Værket saa hurtigt som gørligt. Bre- 
vets Indhold gives her in extenso: 

Mine elskelige Sognemænd! 
Da det er nok saa øjensynligt, hvorledes de Fattiges Hus 
her i Byen er saa usselt, brøstfældigt og raadent, at det ikke 
vel kan saaledes staa ejheller forbedres uden fra Grunden 
af at opbygges, og tillige er saa knapt, at det ej beqvemme- 
lig kan rumme flere end i det høieste 2 Fattiglemmer, samt 
saa lavt og mørkt, at i Fald jeg blev hentet did at betjene 
paa Syge-Seng en saadan Fattig, jeg da med største Besvær- 
lighed maatte forrette mit Embede. Den høie Nødvendighed 
for Byens Fattige at husvale sig med tilstrækkeligt Husly 
og Husrum at forsyne, driver mig altsaa til, deres Tarv her- 

udi at antage mig. Saa staar hermed min Begæring til Eder 
samtlig, at I alle som én Mand, jo før jo heller, førend Byg- 
Sæden begynder, foretager Eder, Gud til Ære og hans Fat- 
tige til Hjælp og Trøst, at opreise en ny og durabel Bygning, 
hvortil om I kunde udfinde en beleiligere, høiere, renere, og 
ei en saa nedrig og sumpig Grund som den, hvorpaa Fattig- 
huset hidtil har staaet, synes mig, det vilde være meget for- 
nødent til Bygningens desto længere Varighed. 

Samme Bygning, holder jeg for, burde i det mindste be- 
staa af 5 Fag Hus, saaledes at det første og yderste Fag 
bliver til Tørve-Hus, i det 2det Fag bliver Indgang til Fattig- 
Huset og i samme Fag en fælles Skorsten og Ildsted. De an- 
dre 3 Fag bliver flakte eller ved en Mellemvæg gjorte til 2 
Værelser, og i hvert Værelse en Leer-Ovn og et Fag Vinduer, 
følgelig at Forstue-Faget bliver ligeledes afskilt ved en Væg 
til midt paa Fyrstedet, og altsaa at der i det samme Fag bli- 
ver Indgang fra hver sin Side af til Fattighuset, og i hver 
Forstue atter en Dør tæt ved Gade-Døren ind til hvert Væ- 
relse, alt dette for at forekomme al Anledning til Usamdræg- 
tighed imellem de fattig Lemmer. — I Torve-Huset bliver 
en liden Opgang til Loftet, hvor de Fattige kan have Et og 
Andet. 

De hertil udfordrende Omkostninger, i hvilke jeg for min 
Part villig tager Del, ville Gaardmændene selv omligne paa 
hverandre, og jeg tvivler heller ikke paa, at jo Mats Olesen, 
Gaardmand i Ebbelykke, ogsaa skyder noget med hertil, efter- 
som hans gamle Forældre faar, efter Begæring, Plads i denne 
Bolig. 

Jeg skulde ingenlunde forestille mig, at, da denne er den 
første offentlige Anstalt til de Fattiges Gavn her i Sognet, 
jeg siden min Ankomst her til Sognet foretager mig, nogle 
af Eder, mine kjære Sognemænd, skulde findes uvillige, og 
saaledes vise sig uskønsomme paa de rige Velsignelser, den 
naadige Gud bctroer Eder, saa slette af Gemyt og utilbør- 
lige til Sognets Fattige at hjælpe, og endelig saa glemsomme 
med deres Vilkaars Lighed med Disses, da Ingen af Eder 
veed, om I ikke ogsaa, i sin Tid, kunne blive trængende til 
disse Værelser, og T da maatte med Glæde tage mod Plads 
derudi. Men skulde imod Forventning nogle heri findes uvil- 
lige, saavel af Gaardmændene selv til at anskaffe og bekoste 
det dertil fornødne, som og af Husmændene til at være be- 
hjælpelige i Arbejdet, kan de være forsikret paa, at det, som 
de saaledes ei vilde have gjort for Guds og hans Fattiges 
Skyld, skal efter høie Øvrigheds Ordre vorde inddrevet hos 
dem enten ved Udpantning eller Execution. Lader os heller 
gøre godt frivillig og uden Tvang og Knur, og mens Tid er, 
lader os ei forholde de Fattige den Hjælp, Gud sætter os i 
Stand til at kunne gøre dem. Det er noget, som den retfær- 
dige Dommer vil paa hin Dag lægge særdeles Mærke til, 
enten at belønne eller straffe os for. 

Dette vil min Medhjælper Lars Pedersen lade offentlig 
oplæse ved Samling for samtlige Gaard- og Husmændene, og 
derefter ufortøvet foranstalte, at Fattig-Husets Bygning bli- 
ver foretaget. 

Jeg befaler Eder alle til Gud og hans Naade, og forbli- 
ver saa længe Gud vil 

Eders omhyggelige Sjælesørger 

Johan Grundtvig. 
Oddens Prstg. d, 22. April 1767. 

Man faar af dette Brev et særdeles levende Ind- 
tryk af den kraftige og djærve Oddenpræst; hans be- 
rømte Søn, som især skal have slægtet sin begavede 

Mor, Fru Marie, paa, har sikkert ogsaa faaet en god 
Slump i Arv fra Faderen. Man finder hos N. F. S. 
Grundtvig det samme stærke malende Sprog som hos 
Faderen. 

Overby Fattighus har sikkert befundet sig i en 
overmaade slet Tilstand, selv om der sikkert ikke er 
Grund til at antage, at det har været værre end saa 
mange andre lignende Huse. Grundtvig taler Bymæn- 
dene til og gør dem opmærksom paa, at de ikke kan 
være bekendt at byde de fattige slige Kaar at leve 
under; man kan jo nok tænke sig til, hvor »nedrigt 
og mørkt« der har været i de smaa Rum for »Lem- 
merne«, men de har vel ikke turdet forlange en For- 
andring til det bedre. 

Ikke blot opfordrer Præsten Bymændene til at 
bygge, han skildrer ogsaa omhyggeligt, hvorledes Hu- 
set skal indrettes med alle Datidens Bekvemmelig- 
heder. Pudsigt er det at lægge Mærke til hans Men- 
neskekundskab. Der skal være Døre fra begge Si- 
der af Huset for at undgaa den farlige Usamdræg- 
tighed, der ligger saa snublende nær, hvor mange bo 
i samme Hus og derfor ved alt om hinanden. 

Han er ikke blind for, at et ordentligt Hus er 
dyrt at bygge, det kom til at staa Overbyerne i hele 
14 — fjorten — Rdl. Men han er ogsaa villig til at 
tage Del i Udgifterne. Byens 16 Gaardmænd skal 
saa levere Materialet, mens de 14 Husmænd er be- 
hjælpelige med Arbejdets Udførelse. 

Selv om vi her befinder os paa en Tid, hvor 
Præstens Autoritet var temmelig stor, er det dog 
tydeligt at mærke, at Grundtvig ikke er helt sikker 
paa, at alle Bymændene er lige varme paa at med- 
virke. Efter at han saaledes har talt dem til Hjerte, 
finder han Anledning til at gøre eventuelle uvillige 
opmærksom paa, at der vil blive skredet kraftigt ind 
fra Øvrighedens Side mod dem, der nægter at bidrage 
til Arbejdets Fremme. Han tvinger dem saaledes til 
at gaa frivilligt med. Hertil kommer, at den retfær- 
dige Dommer i Himlene jo ikke vil kunne være uvi- 
dende om, hvem der gaar med og hvem ikke, og med 
en saadan Udsigt til at blive erindret paa Dommens 
Dag til Straf eller til Løn er der sikkert ingen, der 
har turdet kny over for Præstens betimelige Opfor- 
dring. 

Alt gik ogsaa efter Præstens Ønske. 14 Dage 
efter Brevets Oplæsning stod Huset fiks og færdigt 
til Brug, »de Fattige til Trøst og Husvalelse«. Og 
Huset stod sin Prøve, det var i Sandhed en »durabel« 
Bygning. 1928 flyttede de sidste Beboere, og for 4 — 5 
Aar siden blev Huset nedrevet. Gamle Grundtvig fik 
saaledes stor Glæde af sit friske Initiativ. 

Odden Præstegaard, November 1936. 

F. Henne ke. 

LANDSBYKIRKEN 




Jncfe ved Bunden af Siddingefjord 

i frodige Markers brogede Tavl, 

hvor Slægters Færdsel brød Veje og Spor, 

der ligger en Kirke med takket Gavl. 



Med sit hvide Taarn og teglhængte Tag, 
med de simple Liniers storladne Ro 
den hæver sig over timeligt Jag 
og rejstes af Slægters Evighedstro. 



Den hviler paa gammel, fredhellig Grund, 
fredet mod Virke, mod Vaaben og Rov. 
Her, viet til Aser i Egelund 
i Hedenold, stod der et Gudehov. 



Den ligger saa frit i det flade Land, 
den stænges ej inde bag Gavl og Mur, 
og Klokkerne toner fra Strand til Strand 
i Rytmeklang over Hverdagens Dur. 



Her Snekker stod ind i skovkranset Fjord, 
og Dragerne dansed til Blæstens Sang, 
og Goden bioted til Odin og Thor 
til Lyd af Lurer og Skjoldenes Klang. 

Men Sæder mildnes, og Troen faar Magt, 
Troen paa Gud og hans levende Ord. 
Hovet blev sløjfet, og Kirken blev lagt 
ved Vejens ældgamle, krydsende Spor. 




Den samlede Slægter i Fest og Fryd, 
i tunge Dage med Modgang og Sorg, 
de fulgte den Klang af Malmklokkers Lyd 
fra Hus og Hytte og Stormandens Borg. 

De Klokker, der toner ved Gry og Kvæld, 
og som har kimet til Højtid og Helg, 
vil, naar vor Livsvandring stunder til Hæld, 
juble om Lyset bag Gravmørkets Svælg. 

Svend Thisted. 

Odsherred-Jægere hilser Vildtet og 
Odsherreds Skove 




Kgl. Skovrider Niels Ve- 
stergaard, Mantzhøj. 

Som Leder af Jagten i 
Odsherreds Skove har det 
været min interessanteste 
Opgave at bevare og for- 
øge Vildtstanden. 

Odsherred Skovdistrikt 
Niels Vestergaard. 




Bankdirektør Th. Grue, 
Nykøbing. 

Om Regn eller Solskin, 

Storm eller Blæst, 

i Odsherreds Skove en 

Jagtdag er Pest. 

Th. Grue. 



(Med en Efterskrift af Diana) 




Greve A. Bernstorff Mylius, Kattrup. 

Jagtbogen er for Jægere det samme som den fra 
Ungdommen gemte Rose for den gamle Jomfru — man 
tager den frem, den vækker søde Minder. I min Jagt- 
bog staar den 19. Novbr. 34 »Jyderup Skov«: 1 Fasan, 
2 Ræve. — Jeg ser Billedet klart. Novembersol, gul- 
bladedc Birke, grønne Fyr og Graner, og midt i det 
hele — Mikkel forsigtigt snigende sig frem mellem 
de brune Ørnebregner. — Et skønt Minde om en herlig 
Jagtdag. Bernstorff Mylius. 



Jægerfærd — fri Mands Færd! — Mark 
og Mose, Skov og Kær! — Aandedrag i al Slags 
Vejr — Solens Brand og Bygers Hær — alt 
det staar vort Hjerte nær! — Jægerhaand ej 
bringer Fald til et bundet Dyr paa Stald! — 
Brug din Vinge, lette Fugl! — Ræv, søg til 
din Grav i Skjul! — Raavildt, paa din rappe 
Klov — søg et Ly i Krat og Skov! — Alle fra 
Naturens Haand fiklChancen! — Jæg'rens 
Haand fik et Stykke fin Teknik, — I fik Flugt 
og skarpe Blik! — Aa! - Vi har vel saa om- 
trent — samme Risikomoment! I, Naturens frie 
Slægt, — vi, som bær' Kulturens Vægt! — I, som 
aner ej om Død fra en Kugles lette Knald! — 




Fh. Skovf. i Sonnerup Skov 
H. C. Andersen, Bagsværd. 

Ved Klapjagt i Skov ef- 
ter Buk, Ræv og Hare med 
Skydevaaben stor Forsig- 
tighed iagttage. Særlig 
sine Naboers Plads skal 
man kende, at Jagtens 
Glæde ej med Smerte maa 
ende. H. C. Andersen. 




Overdyrlæge St. Vinding, 
Nykøbing. 

En Klapjagt i Odsher- 
reds Skove ser jeg hen til 
næsten med samme For- 
ventningens Glæde, hvor- 
med jeg som Barn saa hen 
til Juleaften. 

St. Vinding. 

Viceadmiral Henri Konow, 
Nysø. 

En Jagtdag i en af Ods- 
herreds uberørte Skove er 
for mig som en Dag paa 
det store Hav, man nyder 
Naturen og føler sig frank 
og fri, og naar man tilmed 
kan ende sin Dag mellem 
gode Jagtkammerater, da 
har Sjæl og Legeme haft 
lige rigt Udbytte. 

Henri Konow. 




Redaktor P. C. Jacobsen, 
Aalborg. 



Naar Jagthornet gjalder 
i Odsherreds Skove, og Ræ- 
ven kommer i et Sus over 
Brandlinjen, bliver Minder 
til, som ej forgaar. 

P. C. Jacobsen. 



Greve G. Ahlefeldt-Bille, 
Fjellebro. 

Ikke med »Bue og Pil«, 
men med Jægerens gode 
Ledsager: Bøssen, har jeg 
haft smukt Udbytte og 
minderige Dage i Odsher- 
reds Skove. 

G. Ahlefeldt-Bille. 



Bygningskonstruktør P. 
Kofoed, Hov Vig. 

Odsherreds Skove har — 
ved kyndige Forstmænds 
Pleje og Røgt gennem Aa- 
rene — bevaret og fornyet 
Skønhedsindtrykket. Ved 
skaansom Beskydning er 
Vildtbestanden god. Kon- 
gejagten igen i Aar tyder 
derpaa. Poul Kofoed. 



Gdr. Lars Madsen, 
Drosselholm. 

Min Fader dyrkede til 
sin høje Alder Jagten i 
Odsherreds Skove, og jeg 
er fulgt i hans Fodspor. 
Mange smukke Jagtminder 
har jeg samlet, mange gla- 
de Jagtdage har jeg haft 
— og haaber jeg endnu at 
faa. Lars Madsen. 




Gaardcjer Niels Nielsen, 
Staarup. 

Foruden min bedste For- 
nøjelse har Jagten baade 
for mig og min Hund væ- 
ret Kilde til Sundhed; jeg 
er 79 og Hunden 12 Aar, 
og vi er begge i bedste 
Kondition til Jagten. 

Niels Nielsen. 

( Vi, som véd om Sorg og Nød, Sygdom, Alder- ) 



dom, Forfald. — Bedste Lod for hver især? — 
\ Det skal ikke granskes her. — 

Men — vi hilser jer, vi Mænd fra Odsher- 

.' reds Egne, — vi, som jaged i Odsherreds Skove. 
I \ 
— Vi, som fulgte de Veksler, jer Fod maatte / 

tegne, — lærte Jægerens uskrevne Ix>ve. Vi j 

\ hilser jer som dem, der i Livets Lotteri, — hvor 1 

\ vi trak de tusind Nitter og tit skød blankf forbi, 1 

\ — gav os rundelig Gevinst, gød Glæde i vort > 

Blod, — gav os hurtigt Blik og Tanke og Fart j 

'< i Haand og Fod, — aabned vore Øjne for vor l 

} hjemlig skønne Egn — og lærte os Naturens ? 

( de hemmelige Tegn ! — Vi ønsker her, at stedse } 
\ i Odsherreds Land — maa findes Hjem f or 

[ Vildtet og den brave Jægersmand! ] 

E. S. Men — mine Herrer — drag Dem j 
f til Minde, at Jagtens Gudinde er en klarøjet, 
5 letfodet, lunefuld Kvinde! 

n JESMOlrm 

EN MIDDELALDERFÆSTNING DUKKER FREM 



Af I>i\ phil. Vilh. la Cour 



UDGRAVNINGEN af Næsholm i Højby 
Sogn begyndte egentlig med et Asfaltbal i 
Nykøbing. 

Det var Skovrider Vestergaard, Mantzhøj, som i 
1933 tog Initiativet til, at den lokale Turistforening 
bevilgede det forventede Overskud af det førstkom- 
mende Asfaltbal til en saadan Gravning; men selv 
om der utvivlsomt 
danses tappert i den 
lille By, naar Borg- 
mesteren fører op, 
maatte dog ogsaa an- 
dre finansielle Kilder 
springe, saafremt Ar- 
bejdet skulde sættes i 
Gang. Historisk Sam- 
fund for Højby Sogn 
gav i Forbindelse med 
Højby Kommune Løf- 
ter om Tilskud, og da 
Carlsbergfondet viste 
sin Interesse for Sa- 
gen ved at afsætte en 
større Sum til dens 
Gennemførelse, kun- 
de der tages fat i Sommeren 1935. Der er nu gravet 
i to Aar deroppe — til Slut med en Arbejdsstyrke paa 
10 Mand — , og det kan uden Overdrivelse siges, at 
Resultatet vil kunne blive særdeles værdifuldt, hvis 
en fuldstændig Afdækning af det hele Borganlæg 
kan finde Sted. 

I Midten af forrige Aarhundrede var Næsholm en 
lille græsgrøn 0 ude i Nygaard Sø. Man vidste, at 
den rummede Rester af to, maaske tre gamle Kælder- 
bygninger, og Sagn om Valdemar Atterdag og Dron- 
ning Margrethe var knyttet til den; men historisk 
set var Folks Viden om den lige saa blank, som den 




JfortstrU 



tic errr AfacjtoLm . /»e. 



er det den Dag i Dag. Borgens Bygherre, dens Ejere, 
dens Ødelægger — ingen kendtes. Skønt Navnet Næs- 
holm ganske sikkert er middelalderligt, finder man 
det ikke nævnt en eneste Gang i Tidens Aktstykker, 
og det er lige saa godt med det samme at tilstaa denne 
Mangel. Jeg tror, der er noget andet, man kan glæ- 
des over. 

Søen blev udtørret 
i 1850-erne, og Øen 
derved gjort landfast. 
Men da skete noget 
højst overraskende: 
efterhaanden som den 
bløde Engbund »sat- 
te« sig, skød der to 
lange Rækker af gam- 
le, gravsorte Egepæle 
fra Borgens Bro op 
af Jorden! De pege- 
de op mod Holmen 
med deres morsomme 
- Stribe og varslede 

om, at Bunden kunde 
r gemme mere, end man 

anede, saa den besø- 
gende blev grebet af Udgravningslyster. Selv sad de 
mig til op i Halsen, da jeg i September 1903 sam- 
men med gamle Museumsinspektør P. Hauberg op- 
maalte Voldstedet for Nationalmuseet, men foreløbig 
maatte jeg smøre mig med Taalmodighed. Gentagne 
Besøg i de følgende Aar holdt Ilden vedlige, Planer 
blev lagt, Opgaver gennemtænkt — kun Pengene 
manglede. De kom altsaa i 1935, og takket være dem 
og Museumsdirektør, Dr. M. Mackeprangs Interesse 
kunde langt om længe Maalebaand, Bestik og Tegne- 
blok suppleres med Hakke, Skovl og Spade. 

Endnu er der langt til Vejs Ende. Alligevel er 

vi naaet saa vidt, at Borgens Anlæg i store Træk teg- 
ner sig for os, og da mangfoldige Mennesker i Efter- 
aarets Løb ved Besøg paa Pladsen har ønsket Oplys- 
ning om det, de saa, og en Række Dagblade tilmed 
har leveret meget fantasifulde Skildringer af det, der 
blev fundet, kan jeg lige saa godt redegøre for, hvad 
der paa nuværende Tidspunkt med nogenlunde Sik- 
kerhed kan siges. 



lenes Konservering, vil jeg være meget taknemlig 
derfor! 

Tænker vi os nu, at en Angriber er trængt over 
Broen (som selvfølgelig har været afbrudt paa et 
Stykke) og er naaet op paa Borgbanken, har han 
kunnet samle og ordne sin Styrke paa den lange, 
faste Kørebane, lagt af større og mindre Sten, som 

fører fra Bakke- 



■■■ to :-_vT? J , 

} - 




De mærkelige Bropæle ude i Engen fortæller om cn Tid, da »det 
dønned' under Ros, de danske Hofmænd, der de udride«. 



Ude paa en af- 
lang Holm i Søen 
har man — antage- 
lig i Begyndelsen 
af det 13. Aarh. — 
anlagt en Borg, som 
ikke har været af 
stort Omfang, men 
beregnet paa at 
skulle yde et sær- 
deles kraftigt For- 
svar. Om det er 
Kronen eller en af 
Egnens Stormænd, 
der har været Byg- 
herre, lader sig fo- 
reløbig ikke sige. 
Kun saa meget 

staar fast, at det mere end en befæstet Gaard er en 
virkelig Fæstning, der nu dukker frem. 

En Grav er skaaret igennem Lerholmen, saa en 
mindre, tresidet og forholdsvis lav Del af den er 
kommet til at ligge mod Øst (a) — en betydelig større, 
oval mod Vest. Af dennes Sider har man atter bort- 
gravet Ler, hvoraf man langs dens Fod har dannet 
en Ydervold (b) — ikke engang naaende op over 
Søens Spejl, men alligevel hæmmende nok for en An- 
griber, fordi det fede, vaade Ler med Dyndlaget over 
har faaet ham til at glide og snuble. 

Adgangen har været i Sydøst, hvor Pælebroen 
(c) endnu tydeligt angiver den gamle Broforbindelse 
med det faste Land. Det er yderst sjældent, en saa- 
dan er bevaret til vore Dage, og det er et af de van- 
skeligste Spørgsmaal at klare, hvorledes man skal 
sikre sig, at Egepælene ikke raadner bort dér, hvor 
Luft og Jord mødes om dem. Er der en af mine 
Læsere, som kan give mig et praktisk Raad til Pæ- 




skraaningen i Syd 
mod Nord (d). Paa 
en kortere Stræk- 
ning ligger den 
endnu forholdsvis 
urørt, ellers har 
Pløjning de fleste 
Steder spredt Ste- 
nene og skabt et 
Virvar, som gør 
det vanskeligt for 
os at faa et klart 
Indtryk af de op- 
rindelige Forhold. 
Øst for Stenbroen 
har der sikkert 
ikke ligget Huse 
— snarere har det 
været Tilfældet imod Vest. Her ser det ud til, at 
der har været opført en Bygning, hverken stor eller 
stærk og næppe egnet til at standse nogen; men for- 
øvrigt er Undersøgelsen ikke fuldt afsluttet her. 

Forsvarets egentlige Basis ligger imidlertid ikke 
langt derfra: det er det vældige, firsidede Stentaarn 
(e), som har knejset midt paa Bakken, og af hvilket 
nu kun det nederste, kælderagtige Stokværk staar til- 
bage. Det er Borgens »donjon«, dens »Kærne« — med 
Mure, der er 3,30 m tykke, opført af raa og kløvet 
Kamp, kun med Hjørnerne og Indersiderne muret af 
Tegl. At denne vældige, truende Knytnæve har kun- 
net holde nærgaaende Folk paa Afstand, er der ingen 
Grund til at tvivle om. Der har ikke været meget at 
stille op mod Taarnets ubestigelige og ubrydelige 
Flanker, hvor venligt de end har lyst med deres ud- 
spækkede og hvidtede Mursider. Over det bevarede 
Stokværk, som ingen Vinduer og ingen Døre har haft, 
men som har rummet en mørk, fugtig Fangekælder, 

har der rejst sig et andet, antagelig muret paa samme 
Maade, og til dette har der paa Vestsiden været Ad- 
gang udefra. Men ogsaa et tredie Stokværk maa vi 
regne med — om ikke med andet, saa med et Loft, 
hvorfra Forsvaret kunde ledes, maaske et bruntjæret 
Tømmer-Loft oppe under den straatækte Taarnhætte. 
Desværre er og bliver alt vedrørende Højden kun Gæt- 
ning; men med Sikkerhed véd vi, at ingen af Borgens 
Bygninger — ikke heller Taarnet — har været tæk- 
ket med Tegl. Man har nøjedes med »Rør hint 
skønne«, hvis man da ikke tillige hist og her har 
brugt Spaan. 

Vilde vi nu angribe denne Murkolos, maatte vi 
finde dens mest saarbare Punkt. Trængte vi frem 
Syd for Taarnet, vilde vi standses af en bred Sænk- 
ning langs dets Sydmur (f). Endnu er det ikke mu- 
ligt at sige, hvor meget der her er gravet, og hvor 
meget der skyldes Naturen. Sænkningen har efter 
Borgens Ødelæggelse været fyldt med Ler, Sand og 
Muld, Brokker, Kampesten og Mørtel i Snesevis af 
Læs, og alt dette maa fjernes, før man faar den op- 
rindelige Form frem. Kun saa meget er givet: Sænk- 
ningen har i Praksis gjort Taarnet mindst eet Stok- 
værk højere. 

Den kraftigste Hindring har dog mødt Angribe- 
ren ved Taarnets Sydvesthjørne. Her har man skaa- 
ret en Spærregrav gennem Banken ud mod Yder- 
graven — en dyb Flænge i Jorden, som sagde Stop 
til alle, der nærmede sig (g). De 15 Meter, som lig- 
ger nærmest ved Taarnet, er nu i alt væsentligt be- 
friet for de Dynger af Fyld, der i Aarhundredernes 
Løb er kørt paa og jævnet ud i Graven. Langt, langt 
nede, under Ler, som man vilde sværge paa havde 
ligget der, fra Holmen blev til, aabenbarer den gamle 
Overflade sig med dens Tæppe af formuldet Grøn- 
svær eller anden Vegetation. Med Hakken kan man 
arbejde sig gennem metertykke Lag, der næsten ikke 
rummer en eneste Teglstensbrok, ikke et eneste Mør- 
telspor, kun et Par fattige Lerkarskaar, nogle gamle 
forrustede Søm, nogle Knoglerester, i heldigste Til- 
fælde en Mønt — saa brister pludselig dette stive Ler 
af i store Flager, og Gravens oprindelige, næsten lod- 
rette Væg viser sig, sine Steder henved 4 m høj, staaen- 
de nøjagtig som den var, da Borgen blev brændt for 
600 Aar siden. Endnu et Par Timers forsigtigt Ar- 



bejde, og et Stykke af Væggen staar fritlagt fra Fod 
til Top i al dets stejle Trods. Saa gælder det om 
med Træpløkke at spigre Græstørv fast paa denne 
Lerflanke, saa den for al Fremtid kan fortælle om et 
smukt Ingeniørarbejde, der blev udført, da man var 
to Hundrede Aar nærmere ved Gorm den Gamles 
Dage end ved vore. 

Langs Vestsiden af denne Spærregrav har der 
(synes det) strakt sig en Vold (h) til Forsvarernes 
Dækning. Den er først nu ved at komme for en Dag, 
og derfor er det bedst at tie om den. Store Brandlag 
samler sig bag den — her ligger en Del af det kom- 
mende Aars Arbejde. 

Nuvel — Sydsiden af Taarnet har da været godt 
dækket. Fra Øst- og Nordsiden har en Angriber kun- 
net nærme sig helt til Murfoden. Det tyder paa, at 
de i deres fulde Højde har dannet en massiv, storm- 
fri Front, som yderligere forstærkedes ved Forsvaret 
fra det øverste Loft. For Angriberen har der heller 
ikke paa disse Sider været noget at gøre. Gaa uden- 
om, sagde Bøigen! 

Og gør vi det, møder vi paa Nordsiden af Ban- 
ken et Par Smaabygninger, som ikke har været dæk- 
ket af noget Værn. Den ene af dem (i) er udgravet 
(i Aar fandt vi Kældernedgangen til den, en stensat 
Trappe, som dog foreløbig maatte tildækkes igen), 
den anden skjuler sig endnu under Grønsværet (j). 
Under fredelige Forhold har de sikkert tjent til Be- 
boelse — har en Fjende villet »berende« Borgen, har 
man paa Forhaand forladt dem. Det er da ogsaa kun 
meget faa sikre Kampspor, vi har truffet her, der- 
imod nok af Vidnesbyrd om deres Brand. 

Erobringen af disse Bygninger har ikke givet 
Angriberen yderligere Magt til at bryde Taarnets 
Modstand. Fra dets nordvestlige Hjørne har der 
strakt sig en Spærregrav ud mod Ydergraven (k), 
ganske svarende til den, vi fandt paa Sydsiden. Den 
er paavist, og dens Dybde er maalt ; men ogsaa 
her maa vi vente med Udgravningen til et føl- 
gende Aar. 

Saa vil vi forhaabentlig kunne fastslaa, hvorledes 
Borgens egne Folk har kunnet trække sig tilbage 
over den. En Bro, som kunde afbrydes, maa der selv- 
følgelig have været, og ad den er man kommet til den 
sydvestlige Fjerdedel af Borgbanken, der i Forbin- 

delse med Taarnet og Spærregravene har dannet den 
egentlige, stærke Fæstningsrayon. 

Her har fra første Færd Holmens højeste Del 
ligget — som det meste øvrige af stift Ler. Pladsen 
har rummet et større, uregelmæssigt Hus (1), hvis 
Kælder delvis staar tilbage, men stærkt ødelagt — 
blandt andet ved stadigt Hærværk, som (trods Fred- 
lysning og Bø- 
destraffe) fandt 
Sted i 1870-erne. 
En enkelt Kæl- 
dermur er saa- 
ledes helt fjer- 
net. Mellem det- 
te Hus og Taar- 
net har man om- 
hyggeligt plane- 
ret og brolagt 
Banken (m),kun 
henne ved selve 
Taarnets Vest- 
mur har man 
skaaret en For- 
sænkning ned i 
Leret, saa Taarn- 
hjørnerne lige- 
som indfanges 
af to smaa Vold- 
ender (n). Over 

denne Forsænkning maa en Bro have ført op til Taar- 
nets andet Stokværk, hvor den eneste Indgang fand- 
tes. Var Fjenden trængt over Spærregraven, og var 
Taarnets Bro trukket op, stod den endelige Styrke- 
prøve for Døren. I »Kærnen« var Borgens sidste 
Kraft nu samlet, og den var ikke let at tilintetgøre. 
Hvad kunde bide paa Mure af denne Tykkelse? 

Alligevel er Næsholm faldet. Vi kan se Sporene 
af Ødelæggelsen: de mange Armbrøstbolte og andre 
Vaabendele, som ligger spredt over det meste af Ban- 
ken og ganske særligt paa Pladsen Vest for Taar- 
net, og de tydelige Brandspor, som fortæller om den 
afsluttende Katastrofe. Hele Forsænkningen ved 
Taarnet var fyldt med Aske og brændt Tømmer, og 
ovre ved Vestbygningen (ligesom inde i Taarnet og 
i Nordbygningen) laa der Mængder af Lerklumper 




Naar Broen var passeret, drog man op ad denne stenlagte Vejbane. 
T Midten det vældige Kampestenstaarn, Borgens »Kærne«. I Bag- 
grunden arbejder man sig gennem Fylddyngerne ned til den gamle 
Overflade. 



fra nedstyrtede klinede Skillerum. Ved Branden var 
det halmæltede Ler blevet fast, saa det nu viste Af- 
tryk af baade Stokke og Lægter. Men mest oplysende 
var det Slør af brændt Straa, som laa over Bankens 
oprindelige Overflade, og som var trængt ned mel- 
lem Brolægningens Stene — et Lag paa 5 — 10 Centi- 
meters Tykkelse, der tydeligt angav de gamle For- 
hold, og som 

ubedrageligt 
vejledede os til 
at genfinde baa- 
de Flade, Volde 
og Sænkninger. 
Ja, mere endnu: 
vi kan se, at det 
maa have blæst 
en frisk Østen- 
vind den Dag, 
da den røde Ha- 
ne galede over 

Næsholm. 
Brandlagets Ud- 
strækning for- 
tæller det. 

Alle de man- 
ge besøgende 
spørger om de 
Fund, der bli- 
ver gjort. Det er forstaaeligt — men Svaret er 
desværre nedslaaende. Her er ingen Skatte gemt. 
Størst Opsigt vakte i Aar et Par vældige Tømmer- 
stokke og fire Planker af gravsort Eg, som dukkede 
frem paa Bunden af den sydlige Spærregrav — s'ik- 
kert Bygningstømmer fra et Hus, som havde staaet 
oppe paa Banken. Hvad der findes, har ellers kun 
videnskabelig Interesse: hovedsagelig Mængder af 
Potteskaar, nogle fint glaserede og ornamenterede, 
andre uden Glasur, simple, grove Husholdningskar. 
Der er fremmede og hjemlige Sager imellem hin- 
anden, og Skaarene kan i nogen Grad hjælpe os til 
en Datering. Bedre er dog i denne Henseende Møn- 
terne. Der er af disse fundet 24, og med Undtagelse 
af en engelsk Sterling (fra ca. 1300) og en ham- 
burgsk Hulpenning (Begyndelsen af 14. Aarhundre- 

de) er de alle danske — gode (Sandheden tro: 
slette!) sjællandske Mønter, slaaet i Tidsrummet 
ca. 1240—1340, langt de fleste naturligvis fra Slut- 
ningen af Perioden. Maaske kan disse Smaafund 
da hjælpe os til at gætte Aarsagen til Borgens 
Ødelæggelse. Mon Næsholm ikke er gaaet til Grun- 
de i Ufredsaarene, som gik forud for eller fulgte 
umiddelbart efter Valdemar At- 
terdags Overtagelse af Magten i 
Riget? Hans Befriergerning gik 
jo ikke blideligt for sig her paa 
Sjælland, selv om vi kender me- 
get lidt til Enkelthederne i de 
Kampe, der førte frem mod Maa- 
let. 

Ligemeget — , det som ved den- 
ne Udgravning har den største 
Betydning, er den Omstændig- 
hed, at Carlsbergfondets Støtte 
muliggør en Graveteknik, som 
ikke hidtil har været anvendt 
ved Anlæg af denne Karakter, 




fordi den er relativt dyr. I Stedet for kun at frem- 
grave selve Bygningslevningerne og indlægge dem 
paa en Grundplan, har vi kunnet afdække store, sam- 
menhængende Flader (i Aar ca. 520 m 2 ) — ganske 
som man vilde grave en Oldtidsboplads ud. Derved 
er Forhold kommet for Dagen, som aldrig før har 
været iagttaget paa vore Borgtomter, og naar hele 
Banken, Graven og Ydervolden 
er behandlet paa denne Maade, 
naar Ydergraven er renset op, og 
Pælebroens Konstruktion er kon- 
stateret — saa først vil Udgrav- 
ningen være endt. Saa vil vor Vi- 
den om dansk middelalderlig Be- 
fæstningskunst være øget, og Tu- 
ristforeningen i Odsherred vil 
have faaet endnu en værdifuld 
lokal Attraktion, som den ødselt 
kan reklamere med, mens Over- 
skuddet fra Borgmesterens As- 
faltbal kan afsættes til andre For- 
maal. VUh. la Cour. 



"Efteraarspløjning 



Som en Streg paa gufe 9$(ade 
tegnes ^Pfovens (RøfvandsstriBe 
over 9lgvens øde tfCade. 

Slfød og fugtig Qtfufden vendes 
medens SÆarets ^Uider skifter 
under £Pfoven Somren endes. 



Qdedens gufe 3$fade dafer 

og f)vert § ær des ^y6en g [øder 

Staaf sin sorte Q'arve maler. 

{Pfovens Sang fiar mange c Uoner 
— nu vemodigt Staafet filinger 
under Sus fra gyfdne droner. 

Sfage Christiansen. 

FRA DET GAMLE NYKØBING 



N. F. S. Grundtvigs 
Slægts Forfædre var 
igennem Generatio- 
ner Byfogeder og 
Raadmænd i det 
gamle Nykøbing. 
O 

Bylivsbilleder fra 
Nykøbing fra det 16. 
og 17. Aarhundrede. 
O 

Af Lokalhistorikeren 
SOPHUS JENSEN 
i Nykøbing. 




Den gamle »Adelgade« med Kastanietræet, ryddet i 1897. Første Hus til hejre det 
gamle Apothek. Apothekeren drev i sin Tid Beværtning. 



DA vi skrev det Herrens Aar 1618, samme Aar 
som Trediveaarskrigen udbrød, døde ærlige og 
velbyrdige Mand Morten Tuesen, Borgmester her udi 
vor lille Stad Nykøbing. Hans Enke hed Ingeborg 
Andersdatter, og med hende havde han 8 Børn — 
5 Sønner og 3 Døtre — , hvoraf de tre kun fik en kort 
Levetid. Og af jordisk Mammon efterlod han en af 
Datidens store Gaarde ved Algade med tilhørende 
Jorder o. s. v. Morten Tuesen blev som en af den 
lille Bys Matadorer, efter hine Tiders Skik, nedsat 
i en muret Grav paa en af de dyreste Pladser i Kir- 
ken, nærmere betegnet — som der staar i de gamle 
gulnede Nykøbing-Papirer — straks uden for Koret. 
Og over Graven blev lagt en flot Gravsten, og med 
Snirkler og Sving indhuggedes følgende Inskription : 
»Her ligger begraven ærlige og velagte Mand 
Morten Tuesen, som var Borgmester udi Nykøbing 
og døde den 29. Marts 1618 og forventer med alle 
Guds Børn en glædelig Opstandelse.« 

Og Aaret efter blev der op mod Muren rejst en 
stor Mindetavle af Træ, rigt prydet med Billedskæ- 
rerarbejder og Forgyldning; paa denne Tavle var 
indskaaret følgende Vers og underneden Aaret 
1619: 



Her under denne kolde Sten 

hviler mit døde Legem og Ben; 

thi Gud det saa for alle mon lave, 

at de skulde dø og lægges i Grave. 

Du fromme Læser, tænk her paa, 

som gaar her frem og paa Graven staar, 

at Døden følger dig, hvor du gaar, 

hvad heller du vaager, sover eller staar. 

Tre Børn for mig i Glæden jeg fandt. 

Gud give min Hustru og fem Børn for sandt 

gudelig at leve, kristelig at dø, 

saa kommer de salig af denne 0. 

Gud give os her at tænke sligt. 

Dette flotte Gravmæle med baade Ligsten og 
Mindetavle skulde saa i Fremtiden fortælle for de 
kommende Nykøbing-Slægter, at paa dette Sted i 
Kirken fandt Byens store Personlighed, salig Mor- 
ten Tuesen, sit sidste Hvilested. Men ak, den men- 
neskelige Beregning kom ogsaa her, som det saa ofte 
er sket her i Livet, til kort over for det store Rum, 
vi kalder Tiden, og i hvis Skød nye Slægter opstaar, 
som i deres Kamp for Tilværelsen med kold Haand 
og mange Gange af Ubetænksomhed udvisker For- 
fædrenes Minder. Allerede 200 Aar efter var der intet 
i Nykøbing Kirke, der kunde fortælle, hvor Borgme- 

ster Morten Tuesens sidste »Lejested« var. Træ- 
Mindetavlen fandtes i Kirken ca. 1832, men forsvandt 
da sporløst og er selvfølgelig slaaet til Pindebrænde 
som værdiløst gammelt Ragelse. Men derimod blev 
Ligstenen, der var af mere uforgængeligt Materiale, 
af Kirkestyrelsen sammen med mange andre uerstat- 
telige middelalderlige Mindestene i forrige Aarhun- 
drede ved offentlig Auktion solgt til Trappestene til 
Byens og Omegnens Beboere for en ussel Sum. En 
Handling, som viste en Mangel paa Pietetsfølelse, der 
var Kirken og dens Styrelse lidet værdig. 

Men for snart 30 Aar siden lykkedes det Nykø- 
bing Museums Skaber, nu afdøde Skoleinspektør 
Carl Steincke, at finde de to Fjerdedele af Morten 
Tuesens Ligsten. Den Del af Stenen, hvor hans Navn 
var indhugget, var anbragt under Afløbet fra en Køk- 
kenvask i Slagter P. Brunchmans Gaard, Algade 56. 
Dette genfundne Stykke blev indmuret i Kirken ved 
Siden af Prædikestolen. Da der endnu findes ikke 
faa gamle Ligstene anbragt i Trapperne paa Nykø- 
bings gamle Huse, tør der haabes paa, at det mang- 
lende Stykke en Gang i Tiden kunde drages frem, 
eller maaske ogsaa en af de andre Borgmestres mis- 
handlede Gravstene kunde komme frem i Dagens Lys 
og atter blive lagt paa deres Plads deroppe i vor 
gamle, smukke Kirke, hvor de hører hjemme. Men 
inden der fortsættes med Grundtvig-Slægtens Per- 
sonalhistorie, skal der paa de følgende Sider ned- 
skrives lidt om 



BYLIVET I DET 16. OG 17. A ÅRHUNDREDES 
NYKØBING 

NYKØBING har alle Dage været en ubefæstet 
By, men desuagtet havde den ved Hovedindkør- 
selerne til Byen lige til omkring 1790'erne store, svære, 
massive Egetræs-Porte; først i disse Aar maatte de 
vige for de lettere Bomme, som saa holdt Stand, til 
Loven om Ophævelse af »Konsumtionen« traadte ud 
i Livet i 1851. Byen havde 6 Hovedindkørsels- Veje, 
og de var stængede af lige saa mange By-Porte, som 
havde følgende Navne: 

Hovedporten »Vesterport« ved nuværende Al- 
gade Nr. 6, som er den gamle Akcisebod. 

»Strandport« laa, hvor nu Skræddermester Svens- 
sons Ejendom er opført. 

»Østerport«, den lille Ejendom Lindealle 33 er 
den gamle Akcisebod. 

»Grønnehaveport« har antagelig ligget ved 
»Grønnehavegaard« i Grønnehavestrædet. 

»Nørreport« oppe i det saakaldte »Nørrefjer- 
ding«, men her var to Indgange henholdsvis til Rør- 
vig og Klint Veje. Den Ejendom, som Snedkermester 



Larsen har opført, og hvori Sygekassekontoret er, lig- 
ger paa den gamle Akcisebods Plads. 

Om Kampen blandt Borgerskabet for at faa ned- 
lagt den sidste Byport, Hovedindgangen »Vesterport«, 
findes endnu en interessant Skrivelse fra daværende 
Byfoged Kindler, Anno 1796, som her skal nedskrives 
ordret i Datidens Stil. Byfogeden skriver: 

Vesterport hænger paa tvende Borgerhuse, hvis 
Ejere og Beboere (saavel som Husene i sig selv, 
der ødelagdes af Vægten af den svære og høje 
Port, som tilmed indsnævrede Gaden og besvær- 




Den gamle Akcisebod ved Havnevej (Strandport), 
hvor Skræddermester Svenssons Ejendom nu ligger. 

liggjorde Trafikken) stadig incommoderedes ved 
Portens Op- og Ilukkelse Dag og Nat. Allerede havde 
Byfoged Kindler længe kæmpet for at faa denne mo- 
numentale Port fjernet og erstattet med en simpel 
Bom. Men da der stadig ingen Forandring var op- 
naaelig ved Forhandling derom med Borgerskabet, 
rettede Byfogden nu, 1796, sit Skyts mod Stiftamt- 
manden, hvem han forestillede alle de ved denne 
gamle Port hæftende Svagheder, blandt andet ogsaa 
den Omstændighed, at blot det overhovedet at faa 
Porten op og aabnet for Gennemkørsel og siden atter 
lukket, medførte for de rejsende en meget stor Ulej- 
lighed samt uberegneligt Tidsspilde, idet nemlig Ac- 
ciseboden, hvor Politibetjenten holdt til, laa langt 
derfra, og det altsaa uundgaaeligt tog en urimelig 
lang Tid at faa ham skaffet til Veje. Og hvad kunde 
der da ikke i Mellemtiden være smuglet ind i Byen. 
Hs. kgl. Majestæts Kasse til megen Skade. 

En Henvisning af denne Art plejede at hjælpe 
— og maaske har den ogsaa gjort det denne Gang, 
saa meget mere som Porten ansaas for yderst brand- 
farlig, og den tilmed hvert eneste Aar slugte adskil- 
lige Rigsdaler til Vedligeholdelse. Men mange var 
dog kede af at skulle miste det gamle hyggelige 
Væsen. 

Med de her nævnte By-Porte har vi det gamle 

Nykøbings Periferi, vel nok omtrent lige fra dens 
Opvækst i Valdemarernes udviklingsrige Dage og 
helt op til omkring Aarhundredskiftet. Bagved Gaar- 
dene laa saa de store Frugthaver — Enghaver — og 
Tofter. De fleste Borgere ernærede sig ved Land- 
brug, i saa at sige hverandet Hus fandtes Stald. Til 
Byen hørte fra gammel Tid ca. 2000 Tdr. Land, der 
mod Nord strakte sig ud til det store hvileløse Nord- 
strand, som igennem Aarhundreder langs Kysten har 
aflejret Sand, Grus, Tang og Klyder til den lille Køb- 
stads Beboeres gratis Afbenyttelse. Hvor »Byfolden« 
var, vides nu ikke bestemt men den var omgivet af 
»Tjørn og Stavre« og forsynet med en Hængelaas. 
Vanghyrden var lønnet af Byen, og han havde Op- 
syn med Byvangen. Han alene maatte aabne Vang- 
ledet, naar Høhøsten var til Ende, og Borgerne kunde 
faa Lov til at lade deres Kvæg gaa i Vangen. Den, 
der drev sit Kvæg ind i Vangen, før »Ævred« var 
opgivet, kom til i dyre Domme at betale den Skade, 
der skete. Tidlig om Foraaret fik Svinene Lov til at 
gaa uringede alle Vegne ; men allerede omkring den 
24. Marts skulde de ringes »for Engbund og Rugsæds 
Skyld«. Ud mod Kattegat ligger Byens vidtstrakte 
Lynge. Men i gamle Dage havde Lyngen et helt an- 
det Udseende. Der var de store Moser som store og 
lille Klejnemose, Davidsmose og mange flere, fulde 
af Vand, over hvilke Knolde bevoksede med Pors og 
Kjæruld hist og her tonede frem over Vandfladen. 
Og saa var der den mægtige Pajesp, stor og dyb, 
paa sine Steder omkring 25 Fod dyb. Og i dens klare 
rindende Vand vrimlede det med alle de kendte Fi- 
skearter : Gedder, Karudser, Aal o. s. v. Hele Lyng- 
egnen var et jordisk Paradis for Vade og Svømme- 
fugle. Naar man særlig om Foraaret nærmede sig de 
lave, stenede Bredder, lød der en øredøvende Kon- 
cert af de Hundreder af rugende Fugle. Men alt 
dette er nu efter Udtørringerne en Saga, som blot 
hører Historien til. Herude paa Lyngen havde Bor- 
gerne Ret til at skære Tørv, men de maatte først be- 
gynde midt i Maj, og ingen maatte skære efter Set. 
Hansdag (gammel Stil 4. Juli). Og oppe ved den 
nuværende smukke Præstegaard laa — • som de lidt 
ældre Nykøbingensere endnu kan erindre — et Bu- 
skads, kaldet Fruens Vænge eller Fruens Lysthus. 
Det var en Rest fra den katolske Tids Navne, men 
det er ryddet for godt 30 Aar siden. Nede ved Bakke- 
skraaningen i Kildestræde rislede den saakaldte 
»Hesselkilde« muntert af Sted; af denne Kilde er 
nu knapt nok Navnet tilbage i Folkemunde. Oppe 
paa den Plads, hvor Byens nyopførte Alderdomshjem 
er beliggende, laa den store, gamle Bysø i Retningen 
Øst- Vest. Paa Resens Bykort fra omkring 1670 er 
der afbildet svømmende Svaner i Søen. Vandet fra 



Bysøen blev i store Trærender ledet under Husene 
og Adelgade ned til en Rende til Isefjord. Og da 
Vandet med Aarene sank, blev Søen i de gamle Ny- 
købingpapirer oftest benævnt med det kuriøse Navn 
»A-dammen«. Til omkring Aar 1900 kaldtes Vejen 
op til det daværende Vænge endnu Adamsvej. Da de 
gamle Stednavne nu om Dage holdes højt i Ære, 
burde Byens Raad kalde det nye Alderdomshjem for 
»Bysø-Hus« og en af de nye Veje deroppe for Adams- 
vej. Nykøbing mindedes da paa en smuk Maade ind 
i Fremtiden den forlængst forsvundne Bysø. 

Gik man ud ad Grønnehaveport, kom Borgerne 
ud i Grønnehaveskov, som har været i Grundtviger- 
nes Privateje. En Spadseretur herud har altid været 
regnet for en af de fornemste Ture og er det for 
den Sags Skyld ogsaa i Nutiden. For den skarpe Iagt- 
tager af Naturen er her altid Nyt at observere ; f. Eks. 
er hele Grønnehave Skov en stor Fortidsbegravelse 
med Masser af store og smaa Gravhøje. Og meget ty- 
der paa, at i Skovens sydlige Del har gaaet en Kør- 
selsvej til Nykøbing. De færreste Nykøbingensere 
ved maaske, at den »Slugt«, som findes oppe i An- 
læget, er fremkommen ved, at man her tog Fyld til 
Havnens Anlæg. Arbejdet udførtes som Hoveri- 
arbejde. Jeg har talt med gamle Folk, hvis Bedste- 
forældre har været med at udføre dette i deres unge 
Dage. Der var endda tilsagt Karle helt inde fra Ege- 
bjerg Sogn. Saa snart man kom uden for Vesterport, 
var der lige op til Landevejen en større »Dam«, som 
Vinterdage ofte gik over sine Bredder og oversvøm- 
mede Kørselsvejen ind til Byen. Paa den nordre Side 
af Vejen laa der tre hollandske Vindmøller, og op 
imod »Thorsjorden« har der ogsaa ligget to, som for 
godt 100 Aar siden benævntes »den afbrændte og den 
afblæste« Vindmølle. En lille Bakke Syd for Vejen 
kaldes af de eeldre endnu for »Galgebjerg«: her skal 
i sin Tid Folk være blevet henrettet, ligesom Tyvene 
her blev brændemærket af Mestermanden. 

Lidt længere ude mod Nordvest laa i sin Tid en 
Bondeby »Thorup«, men da den uvist af hvilken 
Grund var blevet øde, gav Kristian den 3. 1555 dens 
Jorder til Borgmester og Raad i Nykøbing. Denne 
Jord kaldtes senere som oftest Raadmandsjorden. Her 
blev i sin Tid oppløjet et mærkeligt gammelt Drikke- 
horn, som af Finderen blev givet Lumsaas By til 
Tudehorn, men siden blev indsendt til Nationalmu- 
seet. Det skal have denne Indskrift: »Drikker med 
Fred — glemmer ikke den levende Gud.« Kristian 
den 3. s Overdragelsesdokument af Jorderne til Ny- 
købing By blev i 1926 fundet mellem gamle Papirer 
paa Dommerkontoret og er nu indsendt til Rigs- 
arkivet. 

Bag Thorsjorderne hæver sig saa de berømte 

Syvhøje, hvortil Vandet fra Kattegat i sin Tid har 
skaaret sig op. For 100 Aar tilbage kunde gamle Folk 
berette om »Troldebjerg Havn« ; der er senere fun- 
det et meget gammelt Skibsanker deroppe ved, hvad 
er en Bekræftelse paa dette. 

Men lad os nu gaa en Tur i den modsatte Ret- 
ning og ud af Byen gennem Østerport. 

Lige udenfor laa den saakaldte Askehave, en 
Lund med Asketræer paa ca. 25 Tdr. Land, men i 
Midten af forrige Aarhundrede fortvandt de sidste 
Træer. Jorderne op mod Rørvigvejen bærer det 




Gammeldags Vinter, ved Lergravshusene. 



gamle gaadefulde Navn »Forskodderne«. Den lille 
Samling Huse, der ligger ved Hovedvejen, kaldes 
»Lergravene«; herved blev i sin Tid Leren udgravet, 
som skulde bruges til Klining af Husene oppe i Byen. 
Mod Syd har vi saa Isef jorden, hvorfra Vandet, inden 
Dæmningerne blev bygget i forrige Aarhundrede, gik 
helt ind til omtalte Huse i Lergravene. Den gamle, 
stoute Gadefejer Peder Madsen, som er født i det 
Hus i Lergravene, han endnu bebor, for 86 Aar siden, 
har som Dreng været med at sætte Kroge efter Flad- 
fisk paa Marken bag ved Lergravernes Huse. Hvor- 
dan Vandet har gaaet ind før Dæmningernes Tid, fik 
Nykøbingenserne at se, da Ringholms-Dæmningen 
sprang Natten til den 3. Februar 1935. Ude i Vandet 
laa de to »Ringholme« ; paa den mindste er den nu- 
værende Havn i 1840'erne anlagt. Før den Tid havde 
Byen ingen Havn; paa Resens Kort er der nok an- 
givet en Anløbsbro, men den har været beregnet for 
Smaaskuder og Baade. 

Indskibning af Varer til den lille Købstad fore- 
gik før Havnens Anlæggelse paa en noget besværlig 
Maade. Først sejlede Skibene saa langt ind, som de 
kunde komme, saa blev Varerne omlastet i fladbun- 
dede Pramme, som stagedes saa langt, man med dem 
kunde komme, saa blev Varerne atter læssede over i 
nogle høje, faste Vogne med dobbelt Bund, og saa 
først kunde Varerne køres i Land. Ind- og Udlad- 



ning af Varerne foregik ud for nuværende Strand- 
stræde, som er Byens ældgamle Skibsvej. Et Minde 
fra denne Tid har Kommunen i den lige Række smaa 
Kolonihaver bag ved Jernbaneremisen, det er nemlig 
den gamle Skibsvejs Fortsættelse, ligesom et stort, 
gammelt Stengærde fra den Tid endnu forefindes 
dernede ved Haverne. Da der i 1922 skulde nedgra- 
ves en stor Benzintank ret til højre for Ledet ved 
Strandstræde inde paa Jernbanens Terræn, stødte 
man paa en meget stor stensat Kampestensbrønd ; det 
maa være en Hilsen fra det Nykøbing, som Marsk 
Stig afbrændte. 

Vi vil nu kigge inden for Byportene og fortælle 
lidt om Byens Styrelse og dens Nærinsliv. 

I det 16. Aarhundrede var Nykøbing ligesom nu 
en af Landets mindste Købstæder, og omkring Aar 
1600 talte den næppe mere end 500 Sjæle i Indbyg- 
gerantal. Byen styredes saa godt som udelukkende 
af Borgmester og Raad. I Datidens større Byer var 
der i Reglen 2 Borgmestre og 8 Raadmænd, men i en 
By paa Nykøbings Størrelse nøjedes man med 1 
Borgmester og 4 Raadmænd. Til Medlemmer af Raa- 
det syntes man som oftest at have valgt Købmænd og 
større Ejendomsbesiddere, derimod ikke Haandvær- 
kere. Valget gjaldt for Livstid. Under Raadet stod 
Byfogden, der sørgede for Rettens Haandhævelse ; 
men det at være Byfoged syntes ofte, i alt Fald se- 
nere, at have været Vejen til at blive Raadmand. Un- 
der Byfogden stod Byskriveren. Af lavere Embeds- 
mænd skal her kortelig nævnes By-Vægteren og Fat- 
tigfogden — den saakaldte Stodderkonge. Omløbende 
Stoddere og fremmede Betlere vilde man ikke vide 
af, men Byens egne fattige vilde man nok sørge for. 
Præsten Peder Christensen, der døde 1570, efterlod 
tre »Boder« Jordegods og Penge til de fattige. Og 
den 4. November 1604 toges der endelig Bestemmelse 
om denne Gaves Brug. I de fattiges Boder fik fire 
fattige Ophold. Pengene anvendtes først til Ilde- 
brændsel, Klæder og Underhold og til Jordefærd for 
andre fattige. 

En tung Byrde for Nykøbing var de mange Ind- 
kvarteringer af vor Konges egne Krigsfolk. I de 
gamle Skrivelser klager Borgmestrene idelig over 
disse forskellige Kompagniers »Borgeleje« i Byen. 
Disse raa Krigssvende var sandelig heller ikke Engle- 
børn, og de havde en meget uheldig Indflydelse paa 
Byens daværende Ungdom. I de gamle Retspapirer 
findes mange Sager med unge Piger, som udlægger 
Soldater, særlig Ryttere, som Fædre til deres uægte 
Børn. Voldtægt hørte hos disse Lejesvende næsten 
til Dagens Orden. 

Slemt var det ogsaa, at flere af de ældre Krigs- 

folk ofte nedsatte sig i Byen og drev forskellig Næ- 
ring uden Borgerbrev. Det var en Torn i Øjet paa 
Borgmester og Raad; men i Beretningerne ses det, 
at de har maattet finde sig i Forholdene. Byfogden 
Morten Grundtvig klagede saaledes over, at 9 Krigs- 
folk drev Næring uden Borgerskab. Der siges i en 
Erklæring af 10. Marts 1733, at Krigsfolk, som er 
afskediget grundet paa Alderdom eller efter 10 og 
12 Aars Tjeneste, har Ret til at ernære sig uden Bor- 
gerskab. Dog maa de ikke holde Svende og Drenge 
og ikke være Købmænd. Danmarks største Jagtkonge, 
Frederik den 2., havde forordnet, at Odsherreds Ting 
skulde have Sæde i Nykøbing, men Bøndernes Besøg 
i Byen paa Tingdage gav Anledning til Drukkenskab 
og drabelige Braavallaslag indbyrdes. Da maatte Lens- 
manden paa Dragsholm, Arild Hvitfeldt, atter udvirke 
en kgl. Befaling af 8. Juli 1598, der bestemte, at Tin- 
get skulde flyttes tilbage til Høve eller et andet pas- 
sende Sted. 

Om Nykøbings store Festdage, Markederne, skal 
her blot nævnes, at det i Middelalderen havde ærgret 
de Nykøbing Folk, at der maatte holdes Marked i Vig 
og Egebjerg; men 1546 blev de ogsaa henlagte til Ny- 
købing. De holdtes i Reglen paa Set. Bodils (17. 
Juni) eller Set. Laurentius (10. August). Desuden 
var der ogsaa det berømmelige Kildemarked ude ved 
Set. Karens Kilde ved Anneberg Skov Syd for Byen, 
hvor der festedes hver Set. Hans Nat. (Men om 
nævnte Markeder har jeg udførligt fortalt i »Odsher- 
red« 1935.) 

I det 16. og 17. Aarhundrede syntes der at være 
en god Opgang at spore i den lille Købstads Handels- 
stand, og en efter Datidens Forhold god Velstand 
kom til de forskellige Købmandshuse. 

Flere af Købmændene kunde nu fragte egne Sku- 
der og hente Varerne hjem fra fremmede Pladser. 
Fremmede Fartøjer blev heller ikke saa sjældent 
fragtede af disse. De Nykøbing Købmænds bedste og 
største Kunder var de myndige Lensmænd paa Drags- 
holm Slot. Her brugtes en Masse af deres Varer, 
ligesom man ofte fragtede deres Skibe til Hovedsta- 
den. Dragsholm har været den lille By en god Kunde 
helt op til Slutningen af forrige Aarhundrede. Den 
sidste Købmand i Nykøbing, som havde Lensmandens 
Handel og Leverance, var den rige, men jævne Køb- 
mand Hans Bensen, som altid stod i sin Butik med 
sit hvide Lærredsforklæde og afregnede med Kun- 
derne ved at skrive med et Stykke Kridt paa Disken. 
Hans Forretningsejendom var der, hvor nu Johansens 
Farvehandel og Ejendom er. 

Nykøbing havde ogsaa en mindre Haandværker- 
stand, som repræsenterede baade Skræddere, Skoma- 
gere og Smede. Af Omegenens Kirkeregnskaber ser 



man ogsaa, at Haandværkerne hentedes fra Nykø- 
bing By. 

Ligesom i den første Halvdel af det 17. Aarhun- 
drede omtales en Badskær og en Rottefænger, der 
satte Gift paa Kornlofterne. Og en vigtig Næring 
blandt Borgerskabet var Fabrikationen af den ædle, 
danske Nationaldrik, Kornbrændevinen. Naar man 
tænker sig, at i 1740, da Nykøbing havde 90 Familier 
boende i 87 Huse og Gaarde og tilsammen i Indbyg- 
gerantal kun talte 350 Individer, er det interessant at 
læse i Kirkebøgerne fra denne Tid, hvorledes Bor- 
gere af alle Erhverv tillige drev Brændevinsbrænderi 
Saaledes anføres f. Eks.: Charles Hansen, Skomager 
og Brændevinsbrænder. Ja, til sidst nøjedes Præ- 
sterne med at skrive f. Eks.: Hjulmand og Br. I 1791 
skriver Byfogden : Af Byens fire Smede har de tre 
nu nedlagt Haandværket for at drive Brændevins- 
brænderi, lait er der her i denne lille forarmede 
Købstad nu 35 Brænderier, og der forbruges til Pro- 
duktionen mere end 6000 Tdr. Byg. Og til Slut skri- 
ver han, at ikke en eneste her i Byen er bleven ufor- 
muende som Brændevinsbrænder, og mange har raa- 
det mig som Byfoged til at anskaffe Brændevinstøj. 

En anden betydningsfuld Indtægt for de gode, 
gamle Nykøbingensere var Fiskeriet. Farvandene var 
i sin Tid rigeligt fyldte med Fisk. Paa de store flade 
Sten her i vor lille lune Nykøbing Bugt laa Mængder 
af store Sælhunde og solede sig. Disse Dyr var sta- 
dig Gæster her i Nykøbing-Bugten lige til Aarene 
efter 1900. Den stærke Jagt paa dem har nu ganske 
fordrevet Dyrene, der nu meget sjældent fore- 
kommer i Isefjorden. For godt 30 Aar siden blev 
en af de sidste store Sælhunde, som solede sig 
paa Stenen ud for Anneberg, skudt fra Land af afdøde 
Købmand Harald Nielsen ; nu skal man ud paa Re- 
vene for at skyde dem. Ved Ringholm ligger en stor 
Sten, endnu af Fiskerne kaldet Sælhundestenen. Paa 
denne Sten blev i gamle Dage indhugget Jernhager 
paa Overfladen ; naar saa det stakkels intetanende Dyr 
sprang op paa Stenen for at slikke Solskin, borede 
disse Modhager sig ind i Kroppen, og jo mere Dyret 
vred sig i Smerte, desto dybere gik de ind, et mod 
bydeligt Dyrplageri, som her nu heldigvis er en Saga. 
Men Mærkerne af Krogene ses i Stenen endnu. 

Ovenstaaende Beretning om det gamle Nykøbings 
Næringsliv skal jeg nu slutte med følgende længst 
forsvundne Tildragelse. En af Datidens Fiskere hed 
Jonas Jonassen og var født i Aaret 1593 ; i Aaret 168\3, 
da han var 93 Aar gammel og endnu drev sin Næ- 
ringsvej, Fiskeriet, blev han ved Nykøbing Byting 
dømt til en Bøde paa 4 Mrk. 8 Sk., fordi han havde 
sat sine Sildegarn tredie Paaskedag, den 6. April. Men 
han levede mange Aar efter denne skrækkelige Ger- 

ning; først i Marts 1698 sagde han denne Verdens 
Glæder Farvel og naaede den respektable Alder af 
105 Aar. Denne gamle Fiskergubbe maa have været 
en af de sidste Repræsentanter for den gamle, nor- 
diske Heltekraft. 

NYKØBING UNDER SVENSKEKRIGEN 
1658—1660. 

FRA den 17. November 1657 havde Nykøbing den 
tvivlsomme Ære at huse vor Konges egne Solda- 
ter i Indkvartering. Disse Landsknægte, for hvem 
Krig var et betalt Haandværk, var raa og brutale og 
derfor nærmest frygtet i en lille afsidesliggende By 
som Nykøbing. Og de drog først ud af Byen, da Kri- 
gen med Sverrig udbrød. 

Den 12. Februar 1658 satte Karl den tiende Gu- 
stav med sin Hær Fødderne paa Sjællands Grund 
ved Vordingborg, og derfra kørte han i Slæde om- 
givet af en Livvagt paa 200 finske Ryttere og med 
sin store Armé i Hælene op igennem Sjællands vin- 
terklædte Egne. Og allerede den 19. Februar hørtes 
de svenske Trompeters Fanfarer uden for Nykdbing 
Vesterport. Det var et Fortrav bestaaende af 7 højt- 
staaende Officerer og en Snes Mand. Det har sik- 
kert været med mørke Anelser, at Portmanden har 
slaaet Slaaen fra den gamle Vesterport. Og Borgerne 
har med ængstelige Øjne stirret ud ad de smaa bly- 
indfattede Ruder efter de fremmede Krigsfolk, da 
de red ned ad Adelgades toppede Brosten mellem alle 
de straatækte Huse. 

Fra den Dag brød Ulykken for Alvor ind over 
vor gamle By. 

Den 13. Marts ankommer en større Styrke med 
stor Bravour under Kommando af Kong Gustavs 
højtbetroede Mand, Oberst Knuth, med andre højt- 
staaende Officerer. De havde Kvarter her i Byen lige 
til den 11. April, og Byens Borgere maatte yde dem 
fuldt Underhold. Af de gamle Regnskaber ses, at 
Udgifterne ved denne Indkvartering har beløbet sig 
til ikke mindre end 4106 Rdl., og senere var endda 
yderligere 2 Regimenter svenske Soldater indkvarte- 
rede i godt 4 Maaneder. Og naar dertil kommer, at 
de svenske Officerer udpinte deres Kvarterværter 
med Trusel — og flere Gange gjorde Alvor deraf — 
om at svide deres Huse eller Gaarde af over Hovedet 
paa dem, kan man forstaa, at det har været tunge Aar 
for de Nykøbing Borgere, indtil det sidste Kompagni 
forsvandt paa March ud af Byen den 18. Januar 1661. 
En Skrivelse fra disse Nykøbings onde Dage er 
endnu bevaret og giver i sin lakoniske Beretning et 
glimrende Billede af Fjendens Hærgen i den lille, 
ulykkelige By. Her skal jeg gengive den gamle Skri- 
velse ordret afskrevet. 

OM PLYNDRINGEN AF NYKØBINGS KIRKE 
OG RAADHUS OG PRÆSTENS OG SKOLENS 

RESIDENS UDI SVENSKENS TID 
j T D af forskrevne Fjenders store langvarige og 
i) U tyranniske Pressur med Røven, Plyndren og 
Stjælen, som de ubarmhjerteligen i denne By mere 
end andetsteds os paalagde og fratog, er vi fattige 
Folk næsten i Grund ruinerede. Saa mange er Byen 
undvigt, og en Del af dem er tilbage, haver ikke det 
Brod, de kan opholdes med, faar mindre eller intet 
med sig til Undsætning eller Hjælp at begaa Jorden 
med i Fremtiden, eftersom fattige Folk ingen Penge 
haver at købe Sædekorn for, om det end kunde be- 
kommes, ej heller er betroet, thi mange stikker i den 
Gæld, de sent eller aldrig er god for at betale, hvor- 
udover ej andet kan paafølge end vores endelige Ruin 
og Ødelæggelse, eftersom fattige Folk ikke haver an- 
det at ernære sig af end den blotte Avling og fordums 
Dyrkelse. Fjenden haver desforuden fordærvet og 
borttaget Kirkens Porte, Døre og Hængsler — item 
Præstens og Skolens Tjeneres Residens ruineret, de 
fattiges Huse og Vaaninger i Grund nedbrudt og øde- 
lagt. Raadhuset ruineret paa Vinduer, Laase og Døre. 
Kisterne opslagne og Byens Breve borttagne saavel 
som fattige, umyndige Børns Gaarde nederbrudt og 
deres Formynder — item og Kirkeværgerne ... saa- 
lédes medhandlet og ruineret, at de fast intet haver 
at betale deres egen Gæld med, meget mindre er gode 
nogen Tid til Formynderskab og Værgemaal at kunne 
svare eller i sin Tid betale.« 

Som det vil ses af ovenstaaende Skrivelse, har 
den lille By sandelig maattet føle, hvad det vilde sige 
at have Fjenden inden for sine Porte. I en anden af 
Samtidens Skrivelser fortælles saaledes, at Sven- 
skerne lod afbrænde Borgernes Fiskerskuder o. s. v. 
Og ude i Kattegat Nord for Byen laa svenske Or- 
logsskibe paa Lur. Den gamle, afdøde Hædersmand 
Niels Hansen i Klint har i sin Livsskildring berettet, 
at Svenskerne skød en Dansk Orlogsmand, »Snarren- 
svend« i Sænk ret ud for Klint Bakker, ligesom han 
fortæller, at naar de Klintefolk satte Fiskegarn ud, 
og Vandet var roligt og klart, kunde de fra deres 
Baade se Kanonerne stikke Mundingen op af Sandet. 
En Brændevinsbrænder, Peder Tomassen, i Nykøbing 
fik i 1845 Koncession paa at tage Kanonerne op. Men 
det blev en skidt Fidus for den gode Brændevisbræn- 
der ; der blev hævet 5 Kanoner, men de var saa med- 
taget og rustne, saa der kunde skæres i dem med en 
Kniv. Ligeledes er i et Stengærde i Klint udgravet 
en Kanonkugle, sikkert et Minde fra denne Søtræf- 
ning. Som et klart Bevis for ovennævnte beretter en 
polsk Gesandt, der i dette Krigsaar foretog en Rejse 
fra Grenaa til Helsingør over Kattegat, at hans Skib 

ud for Nykøbing Sj. blev stærkt beskudt af svenske 
Krigsskibe, saa de maatte vende om og sejle til 
Grenaa igen. 

Da nu de svenske Soldater havde forladt Nykø- 
bing, skulde man vente, at de udpinte Borgere kunde 
faa Ro og Fred til at rejse deres mishandlede By 
af Ruinerne igen, men nej — kort efter kom der Bud, 
at de nu skulde belave sig paa at modtage to Kom- 
pagnier af vor Konges egne hvervede Soldater i Ind- 
kvartering. I de- 
res Fortvivlelse 
indsendte Borgme- 
ster og Raad en 
Bønskrivelse til 
Kongen med et 
Andragende om at 
blive forskaanet 
herfor. Hvorvidt 
Kongen og Rege- 
ringen har ladet 
Byen slippe for 
denne Ekstra - Ud- 
pining, vides imid- 
lertid ikke. De 
stakkels Nykø- 
bingensere var helt 
forarmede og Er- 
hvervene lammede, 
og menig Mand 
maatte begynde for 
fra igen. Vi vil nu forlade dette triste Kapitel af 
Nykøbings Historie og beskæftige os lidt med 

BY OG BORGER I DET 17. AARHUNDREDES 
NYKØBING 

NYKØBINGS ældgamle Hovedgade Adelgade — 
og ikke »Algade«, som der staar paa Skiltene — 
har sikkert lige fra Byens Opkomst haft de Bugter og 
Sving, som Gaden har i Dag. Og her langs med denne 
Hovedfærdselsaare laa de store, gamle Købmands- 
gaarde, af hvilke flere har været i Grundtvigernes 
Eje, men hvilke Gaarde, det har været, kan desværre 
for Tiden ikke oplyses thi i de gamle Papirer 
staar de kun opført saaledes: »Den Gaard med 3 
Skorstene« eller »Kun 8 Gaarde i Byen var større« 
o. s. v. Det giver jo ikke megen Ledetraad. Paa Re- 
sens Kort angives Byens Raadhus som beliggende 
neden for nuværende Apotek ; hvor Apoteket nu lig- 
ger, laa en Kømandsgaard. Nykøbing fik først Apo- 
tek ca. 1809. 

Paa Raadhuset gemtes Byens Arkiv, dens Fane 
og Tromme, Borgervæbningens Geværer og Sabler 
samt de middelalderlige Torturinstrumenter. En Kob- 




Algade mod Vesterbro omkring 1880. Man ser endnu Tranlamperne 
paa Husene. 



berplade med Indskrift, som har siddet paa dette 
gamle, skumle Raadhus, er nu opbevaret i Odsherreds 
Folkemuseum. Da nævnte Raadhus blev saa forfal- 
dent, at det var ved at brase sammen, blev der efter 
flere Aars Debat ca. 1804 opført et nyt længere nede 
i Gaden paa den Plads, hvor nu Teknisk Skole lig- 
ger. Tegningen til dette Raadhus var lavet af By- 
foged Kindler, da der efter dennes Udsagn i Byen 
hverken fandtes Murer eller Tømrer, som kunde lave 

en Tegning. Brugs- 
foreningens Ejen- 
dom har sandsyn- 
ligvis været en af 

Grundtvigernes 
Gaarde. Vi ved i 
hvert Fald, at en 
af de sidste Nykø- 
bingensere med Ef- 
ternavnet Grundt- 
vig, nemlig Køb- 
mand Morten Gun- 
nerum Grundtvig, 
som døde 1864, var 
Ejer af denne sto- 
re Købmandsgaard, 
muligvis har den 
været Slægtsgaard. 

Nykøbing ejer 
ikke som andre 
Provinsbyer nogle 
smukke, middelalderlige Bygninger, idet store Ilde- 
brande fuldstændig har raseret Byen for saadanne 
Minder. En virkelig gammel Bygning er P. Olsens 
i Nørregade, hvor der har været Brænderi og Bevært- 
ning, og Ejendommen ved Siden af skal være den 
gamle Præstegaards Plads. I Skøde af 1493 blev den 
tilskødet Set. Anna Alter af Fru Hæbbilslykkesdatter 
og kaldtes derfor »Hæbbilsgaarden«. Alle Byens an- 
dre Bygninger var straatækte ; Raadhuset og Kirken 
var de eneste teglhængte, sidstnævnte med Blytag og 
hvidkalket. Lad os ofre et Par Linier paa Kirkens 
Udseende i Grundtvigernes Glanstid i Nykøbing. 

NYKØBING KIRKE 

NYKØBING smukke gamle Kirke ligger som et 
Vartegn for Byen oppe paa det højeste Punkt 
og ses langt ud i Omegnen. Den er af de sagkyndige 
blevet opgivet som opført mellem Aar 1200 og 1230, 
hvad er Bevis for, at Nykøbing allerede ca. 100 Aar 
efter det sidste Kongevalg (Kong Niels' 1104) paa 
Isøre Kongeting har været en By i Opdrift, da den 
allerede dengang kunde bygge en saa ret anselig 
Kirke efter Datidens Forhold. Kirkens indvendige 

Udseende var i 1600-Aarene helt anderledes end i Nu- 
tiden. Kirkegulvet var dækket af Ligstene med lange 
Inskriptioner. Dengang var det meget attraaværdigt 
for Befolkningen at blive begravet inde i Kirken, 




Nørregade med et af Byens ældste Huse til venstre. Overfor 
laa det gamle Bomhus. Her var Bomme til Klint og Rørvig 
Veje. 



skærmet af dennes lune Mure og ikke ude paa den 
mørke, kolde Kirkegaard, hvor Datidens mange løse 
Hunde og uringede Svin holdt til sammen med »al- 
skens Uhumskheder og Ukrudt«, som Datidens Skri- 
velser bemærker. Folk satte særlig Pris paa at blive 
lagt i Koret, medens Præsterne havde deres sidste 
Hvilested i Sakristiet. Ikke saa mærkeligt, at naar 
Folk traadte ind i Datidens Kirker, slog dem en ram 
Lugt for Brystet. Det var nemlig som et Pust fra 
Graven, fra de mange lige under Gulvet anbragte Lig. 
Og særlig i de hyppigt tilbagevendende Pestepide- 
miers Tid, hvor der daglig optoges Ligsten og ned- 
lagdes nye Lig. Her oppe var, som Tiden krævede. 
Samlingsstedet for gamle og unge, et rigtig Arnested 
for Smittens yderligere Udbredelse. Men der skulde 
gaa Generationer, inden Begravelser i Kirken blev 
forbudt, og det virkede da ogsaa som en Bom, mod 
Pestens aarlige Landeplage i det 16. og 17. Aarhun- 
drede. Saa sent som 1756 skriver Sognepræsten, H. 
Hansen Thoneby: »I Kirken var et aabent Begravel- 
sessted, hvor Præsternes Lig plejer at nedsættes, som 
nu ej kan modtage flere Lig. Herr Arnold Hoffgaard, 
Sognepræst her i Byen, har gjordt Ansøgning, at han 
paa sin egen Bekostning maatte lade bemeldte Grav- 
sted gøre tre Alen videre, paa det han og hans Hu- 
stru, naar de ved Døden afgaar, der kunde nyde deres 
sidste Hvilested.« Herpaa fulgte Stiftbefalingsmand 
Krabbes og Hr. Biskop Worms Resolution af 12. Fe- 

bruar 1714, at det bevilliges — naar det ej blev Kir- 
kens Mur eller Bygning til Skade. Kirkebogen ud- 
viser ogsaa, at Præsten Holger Nielsen Arctander, 
død 1712, og Hustru, død 1711, ligger begravet i Kir- 
kens nordre Gang. 

Naar Kirkegængerne kom i Kirke, bænkedes de i 
tre Rader Stole af umalet Eg. De to store Rader var 
for Mænd og Kvinder, hvorimod Tjenestepigerne 
maatte sidde i den saakaldte »lille Rad«. 

Kirken havde solgt de to øverste lukkede Stole 
i de store Rader og den næstøverste i den lille Rad 
til Herman Juel, fra 1587 til 1595 Høvedsmand paa 
Dragsholm og samtidig Ejer af den største Gaard i 
Byen Paa de første af nævnte Kirkestole fandtes 
hans og Hustru Maren Juels Vaabener indskaaret. De 
følgende tre Mandfolk-Stole var forbeholdt Borgme- 
ster og Raad. Paa Borgmester-Stolen fandtes Byens 
Vaaben, en Nymaane og fem Stjerner. 

Om Retten til Afbenyttelse af de forskellige 
Kirkestole var der i Samtidens Borgerfamilier ofte 
Familiestridigheder med Graad og Tænders Gnidsel 
om Rang, Stilling og Bevilling til at indtage de for- 
skellige Pladser. 

I Taarnet findes nu to Klokker, men til for godt 
100 Aar siden fandtes der fire Klokker. En af dem 
havde følgende Indskrift: »1680 in Aprilis haver Di- 
nes Andersen, Borgmester Nicolay Gibs, Niels San- 
dersen, Hans Jørgensen og Knud Dinesen Raadmand 
og Morten Hansen, Kirkeværger i Nykøbing, ladet 
denne Klokke støbe til Nyekøbings Kirke — Soli Deo 
Gloria (Gud alene Æren).« De, som her er nævnt 
som Givere af Klokken, er alle de førende i den lille 
By og i Slægtsforhold indbyrdes, nemlig de første 




Den i Fjor ryddede »Holtet Plads« foran Nykøbing Kirke. 



af den grundtvigske Stamme, som vi senere vil høre 
om. Men i 1828 blev Klokken sammen med en min- 
dre omstøbt til den store Klokke, som nu hænger i 
Taarnet og bærer denne tørre Indskrift : »Støbt af J. 

G. og H. G. A. Gamst i København«. Den lille Klokke 
er fra 1786. Ved den gennemgribende Restaurering 
af Kirkens Indre i 1880 afdækkedes en Del Kalkmale- 
rier, som atter er tildækket. Og alle de gamle lukkede, 
udskaarne Stole blev uden Skaansel ryddet ud og 
slaaet i Stykker, saa der i Dag kun findes et enkelt ud- 
skaaret Kirkestolebrædt fra den gamle Tid. Det havde 
i mange Aar siddet som Stakitbrædt i Slippen ved 
Byens Fattighus, nu Lindehuset. Og det lykkedes i 
Sommer den, der skriver dette, med Forstaaelse an- 
det Sted fra i ellevte Time at sikre det til Odsherreds 
Folkemuseum. Uden for Kirkegaarden, mod Syd, laa 
dengang en Bøgeskov, nu »Holtets Plads«, som har 
været beplantet lige til i Fjor, en pragtfuld Rødtjørn 
omgivet af Guldregn; denne lille Idyl blev ryddet med 
haard Haand for at erstattes med et »Anlæg«. 

Af gamle Kæmpetræer ejer Byen nu kun en halv 
Snes Stykker, og af dem er enkelte under privat Eje. 
Et stort Kastanietræ stod oppe paa Hovedgaden, det 
blev ryddet i 1897; men det største Træ, Byen har 



ejet, stod i sin Tid paa den Plads, hvor »Phønix« nu 
er udvidet ; dets Grene strakte sig helt ud paa Gaden. 
I fordums Dage var der ogsaa mere Næring i Jorden 
for Planter og Træer; Kloaker fandtes ikke, og ude 
paa Hovedgaden foran Ejendommene laa Møddin- 
gerne, hvor Svin og Høns havde et Eldorado, og i 
Gadens Midte løb den store stinkende Rendesten. 

Nykøbings Adelgade var at sammenligne med en 
meget afsides liggende Landsbygade i vore Dage. 
Færdedes Borgerne ude om Aftenen, maatte de i Reg- 
len have en lille Hornlygte med, thi intet Lys kom 
fra Vinduerne, da de var dækket med Skodder, og 
Maanen var den eneste Belysning ud over en søvnig 
Tranlampe ved Byens Raadhus. Naar Klokken slog 
10, slukkede de gode gamle Nykøbingensere Tælle- 
praasen, trak den stribede Nathue ned over Ørerne, 
forsvandt i Himmelsengens talrige Dyner og laa og 
lyttede til Vægteren, som ude paa Gaden raabte Vind- 
retningen og sang 10-Verset, der advarede mod Il- 
dens Fare. 



GRUNDTVIG-SLÆGTEN I NYKØBING 



HER skal nu vendes tilbage til denne Afhandlings 
Kærnepunkt, den grundtvigske Slægt. En af 
Morten Tuesens Børn hed Jørgen og var 9 Aar gam- 
mel, da Faderen døde. Mortensdag 1641 stod Jørgens 
Bryllup med Bodil Hansdatter, men allerede den 23. 
Maj 1642 fødte hun et Barn og blev idømt 10 Sletdaler 
i Bøde, fordi hun havde staaet Brud med »udslagent 
Haar« i Kirken. Trods denne noget uheldige Familie- 
start blev Jørgen Mortensen en velstaaende og anset 
Mand. Saaledes kunde han allerede den 17. Januar 
1643 købe den store Gaard i Byen, som havde tilhørt 
Herman og Maren Juel til Aaberg, og overtog her- 
med Ejendomsretten til de to øverste Stole i Kirken 
og til den næstøverste paa den »lille Rad«, hvor Tje- 
nestepigerne sad. Til Gaarden hørte Frugthave og 
Enghave, desuden en Toft ved Byen, der kaldtes 
»Blodagertoft«, bestaaende af 5y 2 Skp. Pløjeland og 
3 Læs Engbund. Samme Aar, da han var 34 Aar gam- 
mel, blev han valgt til Borgmester og tog ogsaa Kir- 
kens Borgmesterstol i sin Besiddelse. Han og Hu- 
stru skænkede Kirken en Lysekrone, som endnu hæn- 
ger deroppe, hvorpaa staar : »Jørgen Mortensen, Borg- 
mester i Nykøbing, og hans Hustru, Boel Hansdatter, 
forærede denne Krone til Nykøbing Kirke Anno 
1657.« Han døde den 8. September samme Aar, kun 
48 Aar gammel og efterlod sig sørgende Enke 
og to Sønner, Morten og Hans. Værdigheden som 
Borgmester overtog hans Brodersøn, Dines An- 
dersen. 



Efter Jørgen Mortensens Død i Ulykkesaaret 
1657 kom der strenge Tider for Enken og hendes to 
Sønner; men det lod dog til, at de klarede Svenske- 
krigens vanskelige Tid og blev ved Gaarden i Byen 
og de andre Ejendomme. Den 10. Januar 1661 var 
Borgmester Dines Andersen med til paa Byens Vegne 
at give Kong Frederik d. 3. Enevoldsmagten. Han 
var tillige Købmand i en af Byens største Gaarde 
»med tre Skorstene«, drev Agerbrug og ejede en Del 
af Grønnehaveskov. Døde 1682. Han og Hustru blev 
begravede i Kirken. Der findes i Kirken 2 Lysarme, 
hvorpaa staar: »D. A. S. — C. I. D. hviler her.« Bog- 
staverne betyder: Dines Andersen og Hustru Cathrine 
Jakobsdatter«. 

Dines Andersens Søn, Knud Dinesen, født 1645, 
blev Raadmand den 19. Juli 1677. Han ernærede sig 
som Landbruger, var gift to Gange, men døde barn- 
løs 1714. I Kirken hænger en seksarmet Lysekrone 
med denne Indskrift: »1. Januar 1676 har Knud Dine- 
sen og Thomas Gibs givet denne Krone til Nykøbing 
Kirke«. Disse to Mænd var Svogre. Morten Hansen, 
Kirkeværge 1680—84, var ogsaa Jordbruger og var gift 
med Dines Andersens Broderdatter, Ellen. Han ejede 
en Gaard »med to Skorstene«, og der var kun 8, der 
havde mere Jord i Byen end han. Døde 50 Aar gam- 
mel i Aaret 1692. Knud Dinesens Svigerfader, Nicolaj 
Gibs, var i 1650 Købmand i Nykøbing; han repræ- 
senterede som Raadmand 1661 med Dines Andersen 
Byen ved Enevældens Indførelse. Han ejede ogsaa 

en stor Gaard »med 3 Skorstene« og var Byens rige- 
ste Mand. Døde 1681. 

Søn af en Borgmester var Niels Sandersen; han 
var ogsaa i Slægt med Nicolaj Gibs, var ogsaa en af 
Underskriverne i 1661. Han var Byfoged, Købmand, 
Landbruger og en Tid Konsumtionsforpagter. Men 
han endte sine Dage i smaa Kaar i Aaret 1696. Oven- 
nænvte Personer med Hans Jørgensen Grundtvig var, 
som det ses, i Slægt allesammen og hørte til Byens 
Matadorer. De kunde derfor skænke Kirken den før 
omtalte Klokke. Den ene 
af Giverne, Hans Jørgen- 
sen Grundtvig, blev Tip- 
oldefader til N. F. S. 
Grundtvig. Aarene gik, og 
Jørgen Mortensens Børn 
voksede til. Den ældste, 
Morten, der var født 23. 
Maj 1642, holdt nu Bryl- 
lup med Gertrud Wulff, 
som var født i 1646. Og 
til dette Bryllup løstes 
Kongebrev, der udstedtes 
3. Maj, og her skrives han 
Morten Jørgensen Grundt- 
vig. Det er første Gang. 
Navnet Grundtvig nævnes. 
I Tidernes Løb er dette 

Navn skrevet paa forskellig Maade, saasom Grundt- 
wig, Grundtwiig, Grundtwij, Gruntvig, Grundwiig. 
Gruntwiig. Grundtvig selv mente, at Navnet »vente- 
lig« stammer fra Rørvig. Og det er ogsaa nok meget 
rimeligt, da vi her paa Egnen har Rørvig, Hovvig, og 
i gamle Dage har der maaske været et grundet Sted, 
kaldet »Grundtvig«, hvis Navn ved en Udtrørring Ef- 
tertiden har glemt. Fra 30. Maj 1670 og senere under- 
skriver Morten sig med Grundtvig. Men mærkeligt 
nok, i Kirkebogen er hans Efternavn ikke nævnt. Tra- 
ditionen tro blev han 31. Maj 1670 Raadmand; men 
denne jordiske Værdighed varede kun kort, Døden 
hentede ham Anno 1677 i hans Manddoms Kraft, kun 
35 Aar gammel. Han efterlod sig Enke og 3 Børn. En 
Søn hed Tage, men om ham vides intet; en Datter, 
Kirstine, blev 17. Januar 1694 viet til Hr. Simon Ber- 
telsen, Fredlund i Korsør. Samme Aar døde Moderen, 
Gertrud, og blev begravet i Familiegraven den 9. Maj 
1694. Den sidste Datter, Botilde, holdt Bryllup den 
4. September 1695 med en Rytter i Oberstløjtnant 
Mundts Kompagni, som laa i Byen. Hendes Mand hed 
det klingende Navn Otto von Rytzen. Dette har ikke 
passet hendes Farbroder, thi Brylluppet holdtes hos 
den fjernere Slægtning Knud Dinesen. Mortens 2 Aar 



Gaard, giftede sig med en skaansk Pige paa samme 
Alder, hun hed Kirsten Nielsdatter Wandkif. Men 
han kaldtes af Byens Folk kun Hans Jørgensen, og 
paa Kirkeklokken stod dette Navn ogsaa i 1680. Kun 
28 Aar bliver han Raadmand, den 28. Februar 1672. 
Paa hans Brevsegl stod forneden et Dødningehoved 
og to korslagte Ben og ovenover Fuglen Phønix, der 
stiger af Baalet. 

Ved kgl. Forordning af 28. Januar 1682 blev det 
bestemt, at de smaa Købstæder skulde styres af en 

Byioged. Den 13. Decem- 
ber blev Hans Grundtvig 
udnævnt til denne Post. 
Og han skriver sig nu altid 
med Efternavnet. Han 
overtog Borgmesterstolen i 
Kirken og besad nu lige- 
som Faderen de tre øverste 
Stole. Det har i hans Tid 
været daarlige Tider for 
Byens Borgere. Thi flere 
Gange beder han Kongen 
om at eftergive det forar- 
mede Borgerskabs Skatter, 
som forlængst er forfaldne. 
Den 31. Maj 1683 blev 

Nykøbing Kirkes af Gru„dtvi g eme ^ Ro{ _ 

gaard Præst i Nykøbing; 
der blev et spændt Forhold mellem ham og Byfog- 
den ; det gik saa vidt, at der i Højby blev sat en Ret 
af Herredspræster til at dømme imellem dem. Men 
disse to Mænd blev aldrig forligt, og i Kirkebøgerne 
bemærker Præsten spydigt, naar Byfogden og Fa- 
milie ej ofrede. I Juli 1700 døde Hans Jørgensen 
Grundtvig pludselig, 56 Aar gammel. Den 23. Juli 
blev han lagt i Kirkens Kor norden for Altret — det 
er imellem Sakristiet og Altret. Enken, som vel nok 
kunde blive ved Gaarden i Byen, syntes dog at have 
siddet strengt i det. Hun beder Rentekammeret i 
Skrivelse af 1. Marts 1701 om Eftergivelse af 21 Rdl. 
18 Sk. Inden sin Død i 1705 havde hun lagt en pæn 
Ligsten over deres Gravsted oppe i Kirken. Dette 
Ægtepar efterlod sig 5 Børn, tre Sønner, Morten, 
Niels og Jørgen, og de to Døtre Bodil og Anna Ca- 
thrine. Niels og Jørgen blev sendt til Roskilde og 
skulde læse til Præster. Datteren Anna Cathrine blev 
gift med en Slægtning, Peder Andersen i Nakke, 
der senere nedsatte sig som Købmand her i Ny- 
købing. Hun døde den 4. Juli 1709, ingen af hen- 
des fem Børn overlevede hende. Den anden Dat- 
ter, Bodil, boede hos Moderen. Den 4. Februar 
1705, samme Aar som Moderen døde, blev hun 



den rjernere aiægimug »uuu — . 

yngre Broder, født i April 1644, arvede Faderens gift med Kaptejn Charles de la Bevry i Vinde- 

kilde, som var Enkemand og tilhørte det vestsjæl- 
landske Regiment. 

MORTEN GRUNDTVIG, DEN SIDSTE 
NYKØBING BYFOGED I SLÆGTEN 

DEN tredie Søn, Morten, havde stadig holdt Fø- 
ling med det gamle Hjem i Nykøbing. Han var 
blevet gift med en Enke efter en Jens Juel i Holbæk, 
hun hed Mette Jepsdatter og havde 2 Døtre, Anna og 
Henriette Juel. Henriette blev gift med Christen 
Nielsen Sønderslev, som Morten hjalp til Pladsen som 
Byskriver. Morten Grundtvigs Ægteskab blev barn- 
løst. Efter hans Fader var Præstens Søn i Kregome, 
Peder Isaksen Schumacher, blevet Byfoged den 2. 
November 1700. Han var Svoger til Jørgen Grundt- 
vig, men døde i Juni 1710, kun 38 Aar gammel. Og 
den 30. Juni samme Maaned blev Morten Hansen 
Grundtvig Byfoged. 

Fra hans Byfogedtid i Nykøbing findes saa 
mange Skrivelser, at der var Stof til en interessant 
Bog; her skal blot nævnes, at i Aaret 1716 kom til 
Nykøbing en Mand ved Navn Hans Nielsen Holm, 
med hvem han fik mange Sammenstød. Holm blev 
Byfoged efter Morten Grundtvig. I hans Velmagts- 
dage var han en formuende Mand, han ejede den store 
Gaard i Byen og havde flere Marker, f. Eks. en Del 
af Thorups Jorder, ja, han havde endda Skovlodder 
helt ude ved Anneberg Skov i Forpagtning, havde 
Hestemølle i Byen ligesom den store »Nørremølle« 
Nordvest for Byen, beliggende paa Banken ved Nykø- 
bing nye Kirkegaard. Han holdt ogsaa Bundgarn og 
større Baade og havde Fiskeparke i Omegnens fiske- 
rige Søer. Han blev engang sagsøgt for at have ladet 
11 af sine Køer drive ind i Byvangen, før Ævred var 
opgivet. 

Men paa en for Eftertiden uforstaaelig Maade 
smuldrede, alle disse Herligheder bort fra ham, og 
hans Alderdom blev ensom og haardt trykket af øko- 
nomiske Sorger. Allerede 1725 maa han begynde at 
gøre Laan. Og efter 1730 minder han i sine Skrivelser 
ofte Stiftsbefalingsmanden om, at Nykøbing »er en 
liden og forarmet Købstad, en af de sletteste i Lan- 
det«, og skriver sig selv som »mig fattige Byfoged«. 
Da han skyldte 250 Sletdaler og ikke kunde rejse 
dem, maatte han give Pant i sin Gaard i Byen med 
tilhørende Marker og Have. Pantebrevet udstedtes 
11. Juni 1732. Hans Kone døde i Sommeren 1735 og 
blev rimeligvis jordet paa Kirkegaarden sønden for 
Kirken ved Korets Hjørne, hvor en Del af Slægten 
laa. At Morten Byfoged har følt sig ene nu, er der 
ingen Tvivl om. Hans Søstre og en Broder var og- 
saa døde. Og Broder Niels, som var Præst i Svalle- 
rup, kom der vist ikke. Ja, han var saa ensom, at 



Præsten Jakob Hyphoff skriver, at hans Kone til- 
lavede af sit eget og sendte ham, den salig Mand, til 
Vederkvægelse i hans Svaghed, da ingen andre tog 
sig af ham. Og endelig i Juni 1736 var den gamle 
Byfogeds Timeglas udløbet, og han blev begravet den 
9. Juli. Men det skulde blive en meget dramatisk 
Jordefærd, thi 

LIGBÆRERNE SLOGES PAA GADEN VED 
MORTEN GRUNDTVIGS LIGBAARE 

PRÆSTEN HR. HYPHOFFS Indberetning, som i 
Aar 1936 er lige 200 Aar gammel, lyder ordret saa- 
ledes: 

»Det Schandalum denne Bys Bæremænd ved de- 
res forrige Øvrigheds salig Ligbegængelse ydede at 
tilkendegive: Omgangen ved denne. Da Jeg (Præ- 
sten) kom og vilde gaa til Sørgehuset at følge Liget 
til Jorden, stod alle Bæremændene uden for Døren 
ved Ligbaaren og brugte en umanerlig Støjen og Lar- 
men, ligesom de havde været udi et Krohus. Da Jeg 
spurgte, hvad der var paa Færde, kom en Mand frem 
af Bærelauget og beklagede sig, at de andre af hans 
Laugsbrødre vilde jage ham fra Lauget og formene 
ham at bære Liget med dennem. Jeg bad, de vilde 
være rolige og ikke lade Folk høre deres usømmelige 
Adfærd ved denne Forretning. Da stormede de alle 
endrægtigen ind paa mig. raabte. truede og svor, han 
skulde aldrig være i deres Laug mere. Jeg maatte 
da spørge af hvilken Aarsag? De svarede, at alle Folk 
i Byen skammede dem ud, at de vilde have denne 
Mand, Jens Tommesen, i deres Laug, fordi han havde 
givet Mulkt tor sin Forseelse til Kirken. Lille Børn, 
sagde Jeg, være ikke saa ubetænksomme. Manden er 
jo ikke søgt eller fældet for noget Tyveri; den liden 
Forseelse, han har begaaet, er uden Rettergang bleven 
dæmpet og afgjort, og Manden er derfor ikke en uær- 
lig Mand. Derpaa gik Jeg fra dem og ind i Sørge- 
huset. og da nu Liget blev udbaaren. fulgte Herr 
Kammerraad S c h w a n e paa Annebjerg og Jeg næst 
efter Liget og dernæst det øvrige Følgeskab, og da 
Jeg kom ud af Døren, saa Jeg, hvorledes en af Bære- 
mændene, navnlig Mikkel Smed, og denne for- 
jagede Mand laa paa Gaden og sloges; endelig stod 
de op, men som de nu fulgtes efter Liget ned af Ga- 
den, og denne Mand vilde træde under Ligbaaren og 
løse sin Mand af, stødte en anden ham fra, ruskede 
og handlede ham ilde foruden den forrige, som greb 
ham saa glubsk fat imellem hans Laar, saa Jeg maatte 
tale til dem og skamme dem grundig ud. Disse Re- 
beller beder Jeg de høje Herrer vil lade vorde af- 
straffe, og Præsten gør samme høje Herrer opmærk- 
som paa, at Jens Tommesens hele Forseelse bestod i, 
at da han kørte Sand til Kirkens Reparation, havde 

han tilegnet sig et Par Stumper Tømmer, tilsammen 
højst 1 Marks Værdi, og som hidrørte fra Kirkens 
Tagværk og taget det med hjem til sig selv. Siden 
havde han herfor betalt 4 Slettedaler i Bøde, og her- 
ira var altsaa Tyvebeskyldningerne kommet. For- 
øvrigt var han, fortsætter Hyphoff i Skrivelsen, »en 
uberygtet, ærlig og enfoldig Mand, som vemodig be- 
græd sin Synd«. Ja, sukker Præsten, Gud sende os 
en retsindig Øvrighedsmand, som alvorligen vilde an- 
tage sig dette uro- 
lige Sted at bringe 
engang ti! Rolig- 
hed.« 

Da Hans Holm 

1 Embeds Medfør 
kom ind i afdødes 
Hus, fandtes i rede 
Penge kun 57 Rdl. 

2 Mrk. og 10 Sk. 
Ved Boets Regi- 
strering mødte 
Niels i Svallerup, 
men rejste straks 
efter, at han med 
andre havde aftalt 

Ligbegængelsen. 
Præsten anker for- 
øvrigt over, at Niels 
Grundtvig, afdødes 
eneste Broder, var 

ej mødt »for at bestyre eller bivaane den salig Mands 
Ligbegængelse«. »Men baade Niels og Hustru mødte 
ved Auktionen«. 

Med Byfoged Morten Hansen Grundtvig er Slæg- 
tens Styre i den lille By udløbet, men andet Steds 
udvikler Slægten sig til Danmarks navnkundigste 
Præsteslægt. 

Allerede Aaret efter, 1737, døde Præsten Niels 
Grundtvig i Svallerup Jørgen Grundtvig var Præst 
i Sognekaldet Kregome - Vinderød i Frederiksborg 
Amt, men døde kun 40 Aar gi. i 1711. Han efter- 
lod sig Enke, en Datter af den forrige Præst, Isak 
Enochsen, og 6 Børn. Et af disse fik Navnet Otto 
Grundtvig og blev den senere myndige og stærke 
Præst ovre hos de dengang vanskelige Sejerøboere. 
Han havde i Præsten Søren Jakobsens Gaard i Hvalsø 
truffet dennes Hustrus Søster,MaWe Elisabeth Lauen- 
stein, med hvem han holdt Bryllup i Hvalsø Præste- 
gaard den 12. Januar 1731. I Sejerø Præstegaard kom 
den 22. November 1734 Kl. lO 1 ^ Aften Sønnen Johan 
Ottosen Grundtvig til Verden. Han gik ogsaa Præ- 
stevejen og blev i 1760 Kapellan hos Præsten Jens 
Archtander i Egebjerg. Men allerede den 6. Novem- 




Nykøbing set fra Egebjergvejen. 



ber 1761 døde Præsten, og Grundtvig kom da op til 
Præsten i Nykøbing, Hr. Mag. Peter Jespersen 
Hersleb. Her blev han ogsaa, til denne Præst døde, 
20. November 1765. Johan Grundtvig meddeler i en 
Skrivelse, at han dog først rejste fra Nykøbing Aaret 
efter, den 28. Juni 1766. Han søgte forgæves Kaldet 
her i sine Forfædres By. Men han fik Odden Præste- 
kald den 16. November 1766. 

Et Par Aar efter holdt han Bryllup med en Dat- 
ter af den Bang'ske 
Familie paa Ege- 
bjerggaarden, men 
Vielsen foregik d. 
4. Oktober 1768 
paa Annebjerg- 
gaarden. Det var 
haarde økonomiske 
Vilkaar, det unge 
Præstepar fik der- 
ude i Præstegaar- 
den paa Sjællands 
Odde. Og med 
Glæde skriver Jo- 
han Grundtvig: 
»Den 10. Juli 1776 
kaldte Gud og Kon- 
gen mig herfra til 
at være Sogne- 
præst for Udby og 
Ørslev Menighe- 
der.« Og hernede i Sydsjælland kom deres sidste Barn 
til Verden Mandag den 8. Septbr. 1783. Faderen hjem- 
medøbte Drengebarnet to Dage efter med Navnet Ni- 
colai Frederik Severin Grundtvig. Daaben blev i Udby 
Kirke bekræftet den 8. Oktober. Som Dreng kaldtes 
han altid for Frederik. Og hans Navn vil i Danmarks 
Historie lyse som en Stjerne til seneste Slægter. 

I 1864 døde Købmand Morthen Grundtvig, der 
skal have ejet den nuværende Brugsforenings store 
Gaard, og som nedstammede fra en tredie Søn af Mor- 
then Thuesen. (løvrigt henvises til afd. Skoleinspek- 
tør C. Steinckes Stamtavle over Grundtvigerne.) Paa 
Nykøbing Kirkegaard findes ved den nordre Mur de 
sidste Grundtvigeres Gravsted. Paa Stenen, der med 
fire Bolte er skruet ind i Muren, staar nævnt »Tvende 
Haabefulde Ynglinge«, Urmagersvend Axel Christian 
Grundtvig, død 1839, og Student Laurits Peder 
Grundtvig, og nedenunder deres Forældre, Karen og 
Morthen Grundtvig. Indskriften slutter med disse 
to Linier: 

»Deres Minde vil med Taknemlighed 
Bevares af deres efterladte Familie.« 

Sophus Jensen. 

T 1929 udsendte Tage 
I Christiansen for 
første Gang Hjem- 
stavns - Julehæftet 
»Odsherred«. Det var 
svært at finde et 
Navn; men Linien laa 
klar nok, og det kom 
da slet og ret til at 
hedde »Odsherred«, 
en Titel, der stadig 
er bibeholdt. Det ud- 
kom i 800 Eksempla- 
rer; men det viste sig 
hurtigt at være for 
lille et Oplag; før Jul 
var Hæftet udsolgt. 
Aar for Aar er Suc- 
ces'en vokset, og Op- 
laget er nu paa 1000 Eksemplarer. Det første Hæfte ind- 
ledes med et Digt af Udgiveren, Barndommens Land. løv- 
rigt er Bidragyderne bl. a. Pastor Isidor Herskind, Provst- 
inde Asta Christiansen, Pastor Skifter-Andersen, Kontor- 
chef von Holstein og Pastor Tage Kjer. Tage Christian- 
sen behandler i Hovedartiklen Svinninge Møllegaard med 
Kritikeren Clemens Petersen og hans berømte Gæster, 
navnlig Bjørnstjerne Bjørnson. Desuden findes der interes- 
sante Oplysninger om og Billeder fra gamle Dages Nykø- 
bing. Omslagsbilledet forestiller Højby Kirke set fra Præ- 
stegaardens Have. 

* 

Tredie Samling af »Odsherred« 1931 har som Omslags- 
billede Stendyssen i Herrestrup efter Akvarel af Troels 
Trier. Hæftet indledes af Provst N. P. Christiansen, tidl. 
Højhy, og med et Digt, Odsherred, af Ingeborg Olrik. Der- 
efter følger en interessant og rigt illustreret Artikel om 
Folkedragter i Odsherred af Kredslæge J. S. Møller, Ka- 
lundborg. Provstinde Asta Christiansen giver en fin og 
stemningsfuld Skildring fra den gamle, idylliske Grevinge 
Præstegaard fra hendes Fader, Præsten og Forfatteren 
Richard Petersens Tid. Tage Christiansen giver et Stem- 
ningsbillede fra »Nordstrand« og gengiver en Samtale med 

Dir. P.Madsen, ftskild- 
strup. Derefter følger 
en illustreret Beskri- 
velse af Folkedansen i 
Odsherred i gi. Dage 
og nu, skrevet af Fre- 
de Andersen, Svinnin- 
ge Møllegaard, en gi. 
Dansk - Amerikaners 
Barndomsminder fra 
Nykøbing, forskellige 
Digte og endelig Tage 
Christiansen: Marsk 
Stigs Begravelse og 
Brudemordet i Rørvig 
Kirke, en Artikel, der 
vakte megen Interesse 
og dannede Grundlag 
for et Radioforedrag. 



Odsherred«, Z 
Samling, 1930, 
har paa sit gule Om- 
slag en farvelagt Gen- 
givelse af et Maleri 
af Kønig Kirke med 
Lyng og Gran i For- 
grunden. Det indledes 
med et smukt og gri- 
bende Digt af Kai 
Flor om de første 
Mennesker i Odsher- 
red: »De havde stolei 
paa en evig Hvile — «. 
Provstinde Asta Chri- 
stiansen giver i »Fra 
den gamle Landsby« 
et interessant og me- 
get levende Tidsbil- 
lede fra omkring 1860 med Højby som Midtpunkt. Social- 
minister Steincke fortæller paa sin særprægede Maade i 
en illustreret Artikel Barndomsminder fra Nykøbing og 
priser Nordstrand og Odsherred, og Redaktionssekret« 
H. Brix giver i et let og fornøjeligt Causeri et Indtryk 
af Sommer-Herlighederne ved Sejrøbugtens Bund. End- 
videre indeholder Hæftet en Mængde smukke Billeder, 
flere Digte, Artikler om afdøde Overlærer Steincke, Ege- 
bjerg Præstegaard, Esterhøjstenen, Forfatter L. C. Niel- 
sen og nogle udmærket fortalte Barndomsminder fr» en 
Gaard i Odsherred. 

Odsherred« 1932, fjerde Samling, har paa sit festlige 
røde Omslag en farvelagt Gengivelse af et Maleri: 
Udsigt fra Vejrhøj over Dragsholm af Gudrun Trier March, 
der ogsaa indleder det smukke Hæfte med en Skildring af 
Sommer i Odsherred. Efter en lille Novelle af Maler G. 
Herman Jensen, Rørvig, følger et Uddrag af Provst N. P. 
Christiansens sidste Juleprædiken i Højby Kirke. Arkivar 
Hans Ellekilde og Redaktør Tage Christiansen fortæller 
om Stenstrup Museum og dets langt uden for Herredet 
kendte Bestyrer, den blinde Laurits Jensen. Efter nogle 
Barndomsminder fra Rørvig følger en rigt illustreret Ar- 
tikel af Udgiveren om 
Arild Huitfeldt til 
Dragsholm, et interes- 
sant Tidsbillede fra 
Odsherred ved Aar 
1600. Endelig er der 
Vers bl. a. om Odden 
Præstegaard, en Rede- 
gørelse for Sagnene 
om Esterhøj og Ste- 
nen paa Høve Klint, 
og Hæftet slutter med 
et fint lille Stem- 
ningsbillede af Asta 
Christiansen: Minder- 
nes Tale. 

Hæftet er paa 40 
Sider og som de an- 
dre rigt illustreret. 

Odsherred« 1934, 
det femte ! 
Rækken, fremtræder i 
et smukt, rødt Om- 
slag med Ridder Eb- 
bes Døtre og indehol- 
der en Rigdom af Ods- 
herred-Stof, snart som 
en Hyldest til den 
særprægede Natur — 
Kai Hoffmann : Rør- 
vig, Fru Skovrider 
Vestergaard, Mantz- 
høj : Forstlige Be- 
tragtninger, Tage 
Christiansen : De gam- 
le Stengærder m. v. — 
snart historiske og 
kulturhistoriske Skil- 
dringer — Himmelbreve fra Odsherred, En Rejse gennem 
Odsherred Aar 1800 og den interessante og gribende Skil- 
dring af Ridder Ebbes Døtre og deres Mord paa deres For- 
førere Julenat i Højby Kirke, snart værdifulde Bidrag til 
Folkeminde-Litteraturen og snart morsomt som Provstinde 
Asta Christiansens Fortælling paa odsherredsk Dialekt. En- 
delig er der ogsaa stemningsfulde Billeder i Digte og i en 
lille Juleidyl fra Børnestuen. 




Faarevejle Kirke 
smykker Forsiden 
paa »Odsherred« 1935, 
og dets Hovedartikel 
er i Tilknytning her- 
til, Jarlen af Bothwell, 
en længe savnet Skil- 
dring, som Tage Chri- 
stiansen har bygget 
paa et grundigt Kilde- 
studium. Fra det syd- 
lige Odsherred er og- 
saa en rigt i II. Beskri- 
velse af Faarevejle 
Museum. Lokalhisto- 
rikeren Sophus Jen- 
sen fortæller fornøje- 
ligt *om gamle Dages 
Fester i Nykøbing, 
Statsgeolog Milthers fortæller om Odsherreds Tilblivelse, 
og ind imellem findes talrige større og mindre Bidrag i 
Poesi og Prosa og med en Rigdom af smukke Billeder; 
blandt Bidragyderne er Fru Skovrider Elisabeth Vester- 
gaard og Provstinde Asta Christiansen. I Anmeldelserne 
hed det bl. a.: »Dette er det sjette Hæfte, Tage Christian- 
sen har beriget vor Julelitteratur med; thi her er virkelig 
Tale om en Berigelse — « 




Tage Christiansen: Odsherred faas gennem enhver Boghandel. 



Om de hidtil udkomne Hefter skrev Anmelderne bl. a.: 



s> — Der er kun godt at sige om den smukke Bog.« 

s — Man aabner Hæftet og lader sig bjergtage af nye 
Hymner til Odsherreds Natur og Minder ... et fint og 
velplejet Julehæfte.« 

» — Alt i alt et Julehæfte, som man har Glæde af 
langt ud over Julen«. 

'» — Den vil antagelig i Aar som de foregaaende Aar 
faa Succes.« 

» — Det er selvskrevet paa Julebordet hos enhver, der 
er kommet til at holde af Odsherred.« 

» — Det er uvurderlige Skatte, Tage Christiansen ved 
sine Odsherredshæfter redder os fra Glemselens Dyb. Han 
fortjener Tak derfor — « 

» — Her er virkelig Tale om en Berigelse.« 



» — Et Menster paa et lokaltpræget Julehæfte.« 

» — Den, der ejer Tage Christiansens »Odsherred« fra 
i Aar og foregaaende Aar, ejer en uvurderlig Skat. Vi 
haaber, at der endnu i mange Aar maa findes Stof til Ud- 
givelsen af dette lokalhistoriske Værk.« 

»Dets Værdi ligger langt over en Mængde af det Stof, 
der bydes os som Læsning til Julen.« 

» — .Alt, hvad der hører Odsherred til, bliver saa le- 
vende og kært ved at læse disse Skildringer og se alle 
Billederne — « 

»Det er helt igennem et Hæfte, som kan læses med 
Fornøjelse og Udbytte, ikke alene af Mennesker, som har 
Forbindelse med Odsherred, men af alle, som er interes- 
seret i Hjemstavnslitteratur.« 

» — Det er et Stykke historisk Arbejde, Udgiveren 
fortjener stor Paaskønnelse og Tak for.« 

